               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.5.2020
            COM(2020) 510 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Γαλλίας του 2020 και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας του 2020

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Γαλλίας του 2020 και τη διατύπωση γνώμης του Συμβουλίου σχετικά με το πρόγραμμα σταθερότητας της Γαλλίας του 2020

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα ψηφίσματα του Ευρωπαϊκού Κοινοβουλίου,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 17 Δεκεμβρίου 2019, η Επιτροπή ενέκρινε την ετήσια στρατηγική για τη βιώσιμη ανάπτυξη, η οποία σηματοδότησε την έναρξη του Ευρωπαϊκού Εξαμήνου του 2020 για τον συντονισμό των οικονομικών πολιτικών. Ελήφθη δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Στις 17 Δεκεμβρίου 2019, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Γαλλία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημερομηνία, η Επιτροπή ενέκρινε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ.

               (2)Η έκθεση χώρας του 2020 για τη Γαλλία
                  3
                δημοσιεύτηκε στις 26 Φεβρουαρίου 2020. Στην έκθεση αξιολογήθηκε η πρόοδος της Γαλλίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 9 Ιουλίου 2019
                  4
               , η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Γαλλίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύτηκαν επίσης στις 26 Φεβρουαρίου 2020. Με βάση την ανάλυσή της, η Επιτροπή κατέληξε στο συμπέρασμα ότι η Γαλλία εμφανίζει μακροοικονομικές ανισορροπίες. Ειδικότερα, οι εν λόγω ανισορροπίες συνδέονται με το υψηλό δημόσιο χρέος και τη χαμηλή δυναμική της ανταγωνιστικότητας σε συνθήκες χαμηλής αύξησης της παραγωγικότητας, οι οποίες έχουν διασυνοριακό αντίκτυπο.

               (3)Στις 11 Μαρτίου 2020, η έξαρση της νόσου COVID-19 κηρύχθηκε επισήμως παγκόσμια πανδημία από τον Παγκόσμιο Οργανισμό Υγείας. Η πανδημία συνιστά σοβαρή κατάσταση έκτακτης ανάγκης στον τομέα της δημόσιας υγείας για τους πολίτες, τις κοινωνίες και τις οικονομίες. Ασκεί έντονη πίεση στα εθνικά συστήματα υγείας, διαταράσσει τις παγκόσμιες αλυσίδες εφοδιασμού, προκαλεί αστάθεια στις χρηματοπιστωτικές αγορές, σοκ στην καταναλωτική ζήτηση και αρνητικές επιπτώσεις σε διάφορους τομείς. Απειλεί τις θέσεις εργασίας και τα εισοδήματα των πολιτών, καθώς και δραστηριότητες των επιχειρήσεων. Η πανδημία προκάλεσε μεγάλο οικονομικό σοκ, το οποίο έχει ήδη σοβαρές επιπτώσεις στην Ευρωπαϊκή Ένωση. Στις 13 Μαρτίου 2020 η Επιτροπή εξέδωσε ανακοίνωση
                  5
                με την οποία ζητούσε συντονισμένη οικονομική αντίδραση στην κρίση, με τη συμμετοχή όλων των φορέων σε εθνικό και ενωσιακό επίπεδο.

               (4)Αρκετά κράτη μέλη έχουν κηρύξει κατάσταση έκτακτης ανάγκης ή έχουν λάβει μέτρα έκτακτης ανάγκης. Τα μέτρα έκτακτης ανάγκης θα πρέπει να είναι αυστηρά αναλογικά, αναγκαία, περιορισμένα χρονικά και σύμφωνα με τα ευρωπαϊκά και διεθνή πρότυπα. Θα πρέπει να υπόκεινται σε δημοκρατικό έλεγχο και σε έλεγχο από ανεξάρτητη δικαστική αρχή.

               (5)Στις 20 Μαρτίου 2020, η Επιτροπή εξέδωσε ανακοίνωση για την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης
                  6
               . Η ρήτρα διαφυγής, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97, καθώς και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97, διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας. Στην ανακοίνωσή της, η Επιτροπή κοινοποίησε στο Συμβούλιο την άποψή της σύμφωνα με την οποία, δεδομένης της αναμενόμενης σοβαρής επιβράδυνσης της οικονομικής δραστηριότητας που προκύπτει από την έξαρση της νόσου COVID-19, οι τρέχουσες συνθήκες επιτρέπουν την ενεργοποίηση της ρήτρας. Στις 23 Μαρτίου 2020, οι υπουργοί Οικονομικών των κρατών μελών συμφώνησαν με την εκτίμηση της Επιτροπής. Η ενεργοποίηση της γενικής ρήτρας διαφυγής επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου, εφόσον δεν τίθεται σε κίνδυνο η βιωσιμότητα των δημόσιων οικονομικών μεσοπρόθεσμα. Όσον αφορά το διορθωτικό σκέλος, το Συμβούλιο μπορεί επίσης να αποφασίσει, κατόπιν σύστασης της Επιτροπής, να εγκρίνει αναθεωρημένη δημοσιονομική πορεία. Η γενική ρήτρα διαφυγής δεν αναστέλλει τις διαδικασίες του Συμφώνου Σταθερότητας και Ανάπτυξης. Παρέχει στα κράτη μέλη τη δυνατότητα να αποκλίνουν από τις δημοσιονομικές υποχρεώσεις που θα ίσχυαν κανονικά, ενώ δίνει παράλληλα στην Επιτροπή και στο Συμβούλιο τη δυνατότητα να λάβουν τα αναγκαία μέτρα για τον συντονισμό των πολιτικών στο πλαίσιο του Συμφώνου.

               (6)Απαιτείται συνεχής δράση για τον περιορισμό και τον έλεγχο της εξάπλωσης της πανδημίας, την ενίσχυση της ανθεκτικότητας των εθνικών συστημάτων υγείας, τον μετριασμό των κοινωνικοοικονομικών επιπτώσεων μέσω μέτρων στήριξης των επιχειρήσεων και των νοικοκυριών και τη διασφάλιση κατάλληλων συνθηκών υγιεινής και ασφάλειας στον τόπο εργασίας με σκοπό την επανέναρξη της οικονομικής δραστηριότητας. Η Ένωση θα πρέπει να αξιοποιήσει πλήρως τα διάφορα εργαλεία που έχει στη διάθεσή της για να στηρίξει τις προσπάθειες των κρατών μελών σε αυτούς τους τομείς. Παράλληλα, τα κράτη μέλη και η Ένωση θα πρέπει να συνεργαστούν για να εκπονήσουν τα αναγκαία μέτρα για την επάνοδο των κοινωνιών και των οικονομιών μας στην ομαλότητα και στη βιώσιμη ανάπτυξη, ενσωματώνοντας, μεταξύ άλλων, την πράσινη μετάβαση και τον ψηφιακό μετασχηματισμό, και αντλώντας όλα τα διδάγματα από την κρίση.

               (7)Η κρίση λόγω της νόσου COVID-19 ανέδειξε την ευελιξία που παρέχει η ενιαία αγορά για την προσαρμογή σε έκτακτες καταστάσεις. Ωστόσο, για να εξασφαλιστεί η ταχεία και ομαλή μετάβαση στη φάση ανάκαμψης και η ελεύθερη κυκλοφορία αγαθών, υπηρεσιών και εργαζομένων, τα έκτακτα μέτρα που εμποδίζουν την ομαλή λειτουργία της ενιαίας αγοράς πρέπει να καταργηθούν μόλις παύσουν να είναι πλέον απαραίτητα. Η τρέχουσα κρίση ανέδειξε την ανάγκη για σχέδια ετοιμότητας για την αντιμετώπιση κρίσεων στον τομέα της υγείας, τα οποία περιλαμβάνουν ιδίως βελτιωμένες στρατηγικές προμηθειών, διαφοροποιημένες αλυσίδες εφοδιασμού και στρατηγικά αποθέματα βασικών προμηθειών. Πρόκειται για καθοριστικά στοιχεία όσον αφορά την ανάπτυξη ευρύτερων σχεδίων ετοιμότητας για την αντιμετώπιση κρίσεων.

               (8)Ο ενωσιακός νομοθέτης έχει ήδη τροποποιήσει τα σχετικά νομοθετικά πλαίσια
                  7
                για να δώσει στα κράτη μέλη τη δυνατότητα να κινητοποιήσουν όλους τους αχρησιμοποίητους πόρους από τα Ευρωπαϊκά Διαρθρωτικά και Επενδυτικά Ταμεία, ώστε να μπορέσουν να αντιμετωπίσουν τις έκτακτες επιπτώσεις της πανδημίας COVID-19. Οι τροποποιήσεις αυτές θα παρέχουν πρόσθετη ευελιξία, καθώς και απλουστευμένες και εξορθολογισμένες διαδικασίες. Για να αμβλυνθούν οι πιέσεις στις ταμειακές ροές, τα κράτη μέλη μπορούν επίσης να επωφεληθούν από ποσοστό συγχρηματοδότησης 100 % από τον προϋπολογισμό της Ένωσης για το λογιστικό έτος 2020-2021. Η Γαλλία ενθαρρύνεται να αξιοποιήσει πλήρως αυτές τις δυνατότητες προκειμένου να βοηθήσει τα άτομα και τους τομείς που πλήττονται περισσότερο από τις προκλήσεις.

               (9)Οι κοινωνικοοικονομικές επιπτώσεις της πανδημίας ενδέχεται να είναι άνισα κατανεμημένες στις διάφορες περιφέρειες λόγω διαφορών στην εξειδίκευση, ιδίως σε περιοχές που εξαρτώνται σημαντικά από τον τουρισμό —όπως οι εξόχως απόκεντρες περιοχές— και, γενικότερα, από επιχειρηματικές δραστηριότητες που προϋποθέτουν διά ζώσης επαφή με τους καταναλωτές. Αυτό το ενδεχόμενο συνεπάγεται σημαντικό κίνδυνο διεύρυνσης των περιφερειακών και εδαφικών ανισοτήτων στο εσωτερικό της Γαλλίας, δηλαδή επιδείνωση της ήδη παρατηρούμενης τάσης βραδείας διεύρυνσης των ανισοτήτων μεταξύ της  πρωτεύουσας, των μεγάλων πόλεων και της υπόλοιπης χώρας, μεταξύ των αστικών και των αγροτικών περιοχών και μεταξύ της μητρόπολης και των εξόχως απόκεντρων περιοχών. Σε συνδυασμό με τον κίνδυνο να αποδυναμωθεί  προσωρινά η διαδικασία σύγκλισης μεταξύ των κρατών μελών, η τρέχουσα κατάσταση απαιτεί στοχευμένες απαντήσεις πολιτικής.

               (10)Στις 7 Μαΐου 2020, η Γαλλία υπέβαλε το εθνικό της πρόγραμμα μεταρρυθμίσεων για το 2020 και, στις 30 Απριλίου 2020, το πρόγραμμα σταθερότητας για το 2020. Τα δύο προγράμματα αξιολογήθηκαν ταυτοχρόνως προκειμένου να ληφθεί υπόψη η διασύνδεσή τους.

               (11)Η Γαλλία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Στις 13 Ιουλίου 2018, το Συμβούλιο συνέστησε στη Γαλλία να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  8
                δεν θα υπερβεί το 1,4 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ΑΕΠ. Η συνολική αξιολόγηση της Επιτροπής επιβεβαιώνει τη σημαντική απόκλιση από τη συνιστώμενη πορεία δημοσιονομικής προσαρμογής για την επίτευξη του μεσοπρόθεσμου δημοσιονομικού στόχου το 2019, καθώς και το 2018 και το 2019 συνολικά. Πρόκειται για σημαντικό παράγοντα στην έκθεση της Επιτροπής που συντάχθηκε σύμφωνα με το άρθρο 126 παράγραφος 3 της Συνθήκης για την αξιολόγηση της συμμόρφωσης της Γαλλίας με το κριτήριο του χρέους το 2019.

               (12)Στο οικείο πρόγραμμα σταθερότητας του 2020, η κυβέρνηση αναμένει επιδείνωση του ονομαστικού ισοζυγίου από έλλειμμα 3,0 % του ΑΕΠ το 2019 σε έλλειμμα 9,0 % του ΑΕΠ το 2020. Ο δείκτης χρέους της γενικής κυβέρνησης ως προς το ΑΕΠ, μετά τη σταθεροποίησή του στο 98,1 % του ΑΕΠ το 2019, αναμένεται να αυξηθεί στο 115,2 % το 2020 σύμφωνα με το πρόγραμμα σταθερότητας του 2020. Οι μακροοικονομικές και δημοσιονομικές προοπτικές επηρεάζονται από τη μεγάλη αβεβαιότητα που οφείλεται στην πανδημία COVID-19.

               (13)Ως απάντηση στην πανδημία COVID-19, και στο πλαίσιο συντονισμένης ενωσιακής προσέγγισης, η Γαλλία έχει λάβει δημοσιονομικά μέτρα για την αύξηση της ικανότητας του οικείου συστήματος υγείας, την ανάσχεση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Σύμφωνα με το πρόγραμμα σταθερότητας του 2020, τα εν λόγω δημοσιονομικά μέτρα ανέρχονται στο 1,9 % του ΑΕΠ. Τα μέτρα αυτά περιλαμβάνουν: τη χρηματοδότηση του συστήματος μειωμένου ωραρίου εργασίας για 1,1 % του ΑΕΠ· επιπλέον δαπάνες της τάξης του 0,4 % του ΑΕΠ για την ενίσχυση των υπηρεσιών υγείας, των επιδομάτων ασφαλιστικής κάλυψης υγείας και της αποζημίωσης του προσωπικού στον τομέα της υγείας· τη δημιουργία ταμείου αλληλεγγύης ύψους 0,3 % του ΑΕΠ για την παροχή άμεσης στήριξης σε μικρές και πολύ μικρές επιχειρήσεις, καθώς και σε αυτοαπασχολούμενους. Επιπλέον, η Γαλλία ανακοίνωσε μέτρα τα οποία, χωρίς να έχουν άμεσο δημοσιονομικό αντίκτυπο, θα συμβάλουν στη στήριξη της ρευστότητας των επιχειρήσεων και τα οποία εκτιμώνται από το πρόγραμμα σταθερότητας του 2020 σε 17 % του ΑΕΠ. Τα μέτρα αυτά περιλαμβάνουν αναστολή της καταβολής φόρων και εισφορών κοινωνικής ασφάλισης για τις εταιρείες· επίσπευση της επιστροφής πίστωσης φόρου και πίστωσης ΦΠΑ· δημιουργία ειδικού αποθεματικού για την άμεση στήριξη στρατηγικών επιχειρήσεων μέσω επενδύσεων σε ίδια κεφάλαια (3,1 % του ΑΕΠ) και δανειακών εγγυήσεων (13,9 % του ΑΕΠ). Συνολικά, τα μέτρα που έλαβε η Γαλλία συνάδουν με τις κατευθυντήριες γραμμές που ορίζονται στην ανακοίνωση της Επιτροπής σχετικά με τη συντονισμένη οικονομική αντίδραση στην έξαρση της νόσου COVID-19. Η πλήρης εφαρμογή των εν λόγω μέτρων, και στη συνέχεια η επανεστίαση των δημοσιονομικών πολιτικών προς την επίτευξη συνετών μεσοπρόθεσμων δημοσιονομικών θέσεων όταν το επιτρέψουν οι οικονομικές συνθήκες, θα συμβάλουν στη διατήρηση της δημοσιονομικής βιωσιμότητας μεσοπρόθεσμα.

               (14)Με βάση τις εαρινές προβλέψεις της Επιτροπής του 2020 και αμετάβλητες πολιτικές, προβλέπεται ότι το ισοζύγιο γενικής κυβέρνησης της Γαλλίας θα είναι -9,9 % του ΑΕΠ το 2020 και  -4,0 % το 2021. Ο δείκτης χρέους της γενικής κυβέρνησης προβλέπεται να ανέλθει στο 116,5 % του ΑΕΠ το 2020 και στο 111,9 % το 2021.

               (15)Στις 20 Μαΐου 2020, η Επιτροπή δημοσίευσε έκθεση που συντάχθηκε σύμφωνα με το άρθρο 126 παράγραφος 3 της Συνθήκης λόγω της μη συμμόρφωσης της Γαλλίας με τον κανόνα για το χρέος το 2019 και της αναμενόμενης υπέρβασης του ορίου του 3 % του ΑΕΠ για το έλλειμμα το 2020. Συνολικά, από την ανάλυση προκύπτει ότι δεν πληρούνται τα κριτήρια του ελλείμματος και του χρέους, όπως ορίζονται στη Συνθήκη και στον κανονισμό (ΕΚ) αριθ. 1467/1997.

               (16)Το γαλλικό σύστημα υγείας είναι αποτελεσματικό όσον αφορά την επίτευξη ικανοποιητικών αποτελεσμάτων. Ωστόσο, η κρίση της νόσου COVID-19 ανέδειξε ελλείψεις όσον αφορά την ετοιμότητα του συστήματος για την αντιμετώπιση της εκδήλωσης πανδημιών. Οι ελλείψεις αυτές περιλαμβάνουν: i) δυσχέρειες όσον αφορά τη διασφάλιση άμεσης διαθεσιμότητας εργαζομένων στον τομέα της υγείας, προμηθειών κρίσιμης σημασίας και μέσων ατομικής προστασίας, καθώς και ii)  λανθάνοντα διαρθρωτικά προβλήματα. Όσον αφορά το πρώτο σημείο, η Γαλλία κινητοποίησε τις εφεδρείες της σε ιατρικό και παραϊατρικό προσωπικό και εξοπλισμό, μεταξύ των οποίων φοιτητές ιατρικής και συνταξιούχους ιατρούς και νοσηλευτές. Ο συντονισμός της αντίδρασης σε όλα τα τμήματα του συστήματος υγείας εξακολουθεί να αποτελεί πρόκληση. Όσον αφορά το δεύτερο σημείο, τα προβλήματα αυτά είναι απόρροια της έλλειψης επενδύσεων σε υλικές υποδομές και ανθρώπινους πόρους, της περιορισμένης προσαρμογής στην οργάνωση των υπηρεσιών και της ανάγκης για καλύτερο συντονισμό μεταξύ των ιδιωτικών και των δημόσιων φορέων. Οι προκλήσεις επιδεινώνονται λόγω των συνεχιζόμενων περιφερειακών ανισοτήτων. Για παράδειγμα, παρά το γεγονός ότι το ποσοστό των εν ενεργεία ιατρών  κυμαίνεται περίπου στον μέσο όρο της Ένωσης, το 18 % περίπου του πληθυσμού της Γαλλίας ζει σε περιοχές με περιορισμένη πρόσβαση σε ιατρό γενικής ιατρικής. Θα πρέπει να καταβληθούν περαιτέρω αποφασιστικές προσπάθειες για την ψηφιοποίηση των υπηρεσιών υγείας, γεγονός που αποτελεί ακρογωνιαίο λίθο της στρατηγικής της κυβέρνησης για τον μετασχηματισμό του συστήματος υγείας. Η κρίση της COVID-19 δείχνει ότι η καλύτερη χρήση της ηλεκτρονικής υγείας, ιδίως της τηλεϊατρικής, είναι σημαντική σε περιόδους πανδημίας.

               (17)Η κρίση της COVID-19 έχει αρνητικό αντίκτυπο στη αγορά εργασίας και στις κοινωνικές συνθήκες στη Γαλλία. Παρά την λήψη μέτρων μετριασμού, η ανεργία αναμένεται να αυξηθεί (στο 10,1 % το 2020 σύμφωνα με τις προβλέψεις της Επιτροπής, για να περιοριστεί στη συνέχεια στο 9,7 % το 2021). Τα μέτρα αυτά περιλαμβάνουν την τροποποίηση και την παράταση του συστήματος μειωμένου ωραρίου εργασίας, καθώς και μέτρα που θεσπίστηκαν για τη στήριξη των επιχειρήσεων και των εργαζομένων και για την εξασφάλιση της λειτουργίας των δημόσιων υπηρεσιών και του συστήματος υγείας. Ο συνεχιζόμενος κατακερματισμός της αγοράς εργασίας εξακολουθεί να αποτελεί πηγή ανησυχίας. Το 2019, περίπου τα δύο τρίτα των νέων προσλήψεων αφορούσαν συμβάσεις μειωμένου ωραρίου εργασίας διάρκειας μικρότερης του ενός μηνός. Το ποσοστό μετάβασης από το σύστημα μειωμένου ωραρίου εργασίας στις συμβάσεις αορίστου χρόνου είναι ένα από τα χαμηλότερα στην Ένωση. Σκοπός της πρόσφατης μεταρρύθμισης του συστήματος επιδομάτων ανεργίας (Unédic) ήταν η ενίσχυση της οικονομικής βιωσιμότητας του συστήματος και η αντιμετώπιση του κατακερματισμού. Ωστόσο, λόγω της κρίσης έχουν ανασταλεί τμήματα της μεταρρύθμισης που αφορούν τους κανόνες για τις αποζημιώσεις. Υπό το πρίσμα της επιδείνωσης των συνθηκών, είναι σημαντικό να εξασφαλιστεί ότι όλα τα άτομα που αναζητούν εργασία έχουν πρόσβαση σε παροχές ανεργίας, και ότι λαμβάνουν ενεργό υποστήριξη για εξεύρεση απασχόλησης, ανεξάρτητα από το προηγούμενο καθεστώς απασχόλησης. Για την αντιμετώπιση της αναντιστοιχίας δεξιοτήτων και τη βελτίωση της ανθεκτικότητας της αγοράς εργασίας, θα πρέπει να συνεχιστούν οι προσπάθειες για την προώθηση της ανακατανομής του εργατικού δυναμικού στους διάφορους τομείς. Πριν από την έξαρση της νόσου COVID-19, οι εργοδότες αναφέρονταν στις αυξανόμενες δυσκολίες εξεύρεσης κατάλληλων για πρόσληψη υποψηφίων, επισημαίνοντας την ανάγκη να προωθηθούν η αναβάθμιση  δεξιοτήτων και η επανειδίκευση. Για παράδειγμα, ενώ ο τομέας της τεχνολογίας των πληροφοριών επηρεάζεται ιδιαίτερα από τις ελλείψεις δεξιοτήτων, οι πτυχιούχοι του αντιπροσωπεύουν μόλις το 3 % του συνολικού αριθμού πτυχιούχων.

               (18)Στο πλαίσιο της κρίσης της COVID-19, είναι ιδιαίτερα σημαντικό να διασφαλιστούν η λειτουργία των υποδομών ζωτικής σημασίας και η ελεύθερη κυκλοφορία των εμπορευμάτων σε ολόκληρη την ενιαία αγορά, καθώς και να παρακολουθείται και να διασφαλίζεται η ορθή λειτουργία των αλυσίδων εφοδιασμού σε συνεργασία με τις γειτονικές χώρες. Για τον σκοπό αυτό, η άρση των μέτρων που ελήφθησαν κατά τη διάρκεια της κρίσης λόγω COVID-19, και ιδίως των εξαγωγικών περιορισμών για ορισμένες ιατρικές ουσίες και προϊόντα, θα συμβάλουν στην αντιμετώπιση των αναγκών των πολιτών σε ολόκληρη την Ένωση με συνοχή και πνεύμα αλληλεγγύης, θα αποτρέψουν τον κίνδυνο ελλείψεων και διακοπής των αλυσίδων εφοδιασμού και, σε τελική ανάλυση, θα ανοίξουν τον δρόμο για την επιτυχία της συντονισμένης στρατηγικής εξόδου της Ένωσης από την κρίση λόγω COVID-19.

               (19)Η Γαλλία έχει θεσπίσει πολλά καθεστώτα για τη στήριξη της ρευστότητας των επιχειρήσεων, μεταξύ των οποίων καθεστώτα βάσει του προσωρινού πλαισίου για τη λήψη μέτρων κρατικής ενίσχυσης με σκοπό να στηριχθεί η οικονομία κατά τη διάρκεια της τρέχουσας έξαρσης της νόσου COVID-19
                  9
               . Η αποτελεσματική και αποδοτική εφαρμογή των εν λόγω καθεστώτων έχει καίρια σημασία ούτως ώστε να εξασφαλιστεί ότι οι επιχειρήσεις, και ιδίως οι μικρές και μεσαίες επιχειρήσεις (ΜΜΕ), επωφελούνται από αυτά. Κατά τη διαδικασία σχεδιασμού και εφαρμογής των μέτρων αυτών πρέπει να λαμβάνεται υπόψη η ανθεκτικότητα του τραπεζικού τομέα.

               (20)Το συνολικό επιχειρηματικό περιβάλλον της Γαλλίας έχει βελτιωθεί, αλλά η Γαλλία πρέπει να συνεχίσει τις προσπάθειές της για την απλούστευση του φορολογικού της συστήματος και τη μείωση του διοικητικού φόρτου για τις επιχειρήσεις, ιδίως με σκοπό τη μεσοπρόθεσμη στήριξη της αποτελεσματικής οικονομικής ανάκαμψης. Για παράδειγμα, σύμφωνα με την αξιολόγηση της Επιτροπής και όπως επιβεβαιώθηκε από τους δείκτες ρύθμισης της  αγοράς προϊόντων του ΟΟΣΑ για το 2018, παρά την πρόοδο που έχει σημειωθεί και τη θέσπιση διαφόρων μέτρων στον τομέα των υπηρεσιών, οι κανονιστικοί περιορισμοί εξακολουθούν να είναι υψηλότεροι στη Γαλλία σε σύγκριση με άλλα κράτη μέλη, ιδίως όσον αφορά τις επιχειρηματικές υπηρεσίες, πολλές από τις οποίες παρέχονται στο πλαίσιο νομοθετικά κατοχυρωμένων επαγγελμάτων, καθώς και όσον αφορά το λιανικό εμπόριο. Ο τομέας των υπηρεσιών, ως ένας από τους περισσότερο πληγέντες τομείς, θα διαδραματίσει σημαντικό ρόλο στην έξοδο και την ανάκαμψη από την κρίση. Ο επανασχεδιασμός των απαιτήσεων για την πρόσβαση σε δραστηριότητες παροχής υπηρεσιών και για την άσκηση των εν λόγω δραστηριοτήτων θα τονώσει την καινοτομία, τον ανταγωνισμό και την επαγγελματική κινητικότητα, με θετικό συνολικό  αντίκτυπο στην οικονομία. Η κανονιστική ευελιξία θα μπορούσε επίσης να ενισχύσει την ανάκαμψη της λιανικής δραστηριότητας την επαύριον της COVID-19.

               (21)Για την τόνωση της οικονομικής ανάκαμψης, θα είναι σημαντικό να επισπευσθούν ώριμα έργα δημόσιων επενδύσεων και να προωθηθούν οι ιδιωτικές επενδύσεις, μεταξύ άλλων μέσω σχετικών μεταρρυθμίσεων. Οι δραστηριότητες αυτές θα μπορούσαν να εστιαστούν στις προσδιορισθείσες προτεραιότητες της ευρωπαϊκής πράσινης συμφωνίας, που αφορούν ειδικότερα τις πρωτοβουλίες για την ανάπτυξη μεταφορών χαμηλών ανθρακούχων εκπομπών, τις ανανεώσιμες πηγές ενέργειας και τις ανακαινίσεις κτιρίων. Με τον τρόπο αυτό, σε συνδυασμό με τον ψηφιακό μετασχηματισμό της οικονομίας, θα μπορούσε βραχυπρόθεσμα να προωθηθεί η ανάκαμψη και να αντιμετωπιστούν οι μεσοπρόθεσμες επιπτώσεις της κρίσης λόγω COVID-19, και να τεθεί η Γαλλία σε μια βιώσιμη μακροπρόθεσμη κλιματικά ουδέτερη πορεία με παράλληλη προώθηση της τεχνολογικής πρωτοπορίας. Οι προπαρασκευαστικές εργασίες για τα μέτρα ανάκαμψης θα μπορούσαν να βασιστούν στο εθνικό σχέδιο της Γαλλίας για την ενέργεια και το κλίμα, στα έργα κοινού ενδιαφέροντος και στα σχέδια ανάπτυξης υποδομών. Οι περαιτέρω επενδύσεις σε ενεργειακές υποδομές, συμπεριλαμβανομένων των διασυνδέσεων ηλεκτρικής ενέργειας, θα συμβάλουν στην καλύτερη ολοκλήρωση της εσωτερικής αγοράς ενέργειας της Ένωσης, με παράλληλη αύξηση του ανταγωνισμού και διευκόλυνση της ανάπτυξης των ανανεώσιμων πηγών ενέργειας. Ο προγραμματισμός του Ταμείου Δίκαιης Μετάβασης για την περίοδο 2021-2027 θα μπορούσε να βοηθήσει τη Γαλλία να αντιμετωπίσει ορισμένες από τις προκλήσεις που θέτει η μετάβαση σε μια κλιματικά ουδέτερη οικονομία, ιδίως στις περιοχές που καλύπτονται από το παράρτημα Δ της έκθεσης χώρας
                  10
               . Με τον τρόπο αυτό θα μπορέσει η Γαλλία να αξιοποιήσει όσο το δυνατόν καλύτερα το εν λόγω ταμείο.

               (22)Κατά τη διάρκεια της απαγόρευσης κυκλοφορίας, η ψηφιοποίηση αποδείχθηκε σωτήρια για τη διατήρηση της πρόσβασης σε κυβερνητικές, εκπαιδευτικές και ιατρικές υπηρεσίες, καθώς και για τη διατήρηση της οικονομικής δραστηριότητας, μέσω της τηλεργασίας και του ηλεκτρονικού εμπορίου. Μεσοπρόθεσμα, η ψηφιοποίηση προσφέρει περισσότερες ευκαιρίες στις επιχειρήσεις, ιδίως τις ΜΜΕ, να ανακάμψουν και να αναπτυχθούν μέσω της πραγματοποίησης επαφών με περισσότερους δυνητικούς πελάτες, με τη βελτίωση της αποτελεσματικότητας των διαδικασιών παραγωγής και με την παροχή κινήτρων για καινοτομία. Οι επενδύσεις στην ψηφιοποίηση περιλαμβάνουν την παροχή κατάλληλων υποδομών, τη βελτίωση των ψηφιακών δεξιοτήτων των ευρύτερων πληθυσμιακών ομάδων, ιδίως του ενεργού πληθυσμού. Η εφαρμογή του σχεδίου της Γαλλίας για τα ευρυζωνικά δίκτυα πολύ υψηλής ταχύτητας (Plan France Très Haut Débit) φαίνεται ότι βρίσκεται σε καλό δρόμο όσον αφορά τις αστικές περιοχές. Σε άλλες περιοχές εξακολουθούν, ωστόσο, να υπάρχουν σημαντικές διαφορές όσον αφορά την κάλυψη του δικτύου πολύ υψηλής ταχύτητας.

               (23)Η Γαλλία διαθέτει ισχυρή ερευνητική βάση και δυνατότητες για συμμετοχή σε ειδικά μέτρα έρευνας και καινοτομίας για την αντιμετώπιση της κρίσης λόγω COVID-19, συμπεριλαμβανομένης της ανάπτυξης εμβολίων και φαρμάκων. Η κρίση λόγω της νόσου COVID-19 και τα επακόλουθα της κρίσης απαιτούν την ενίσχυση της συνεργασίας δημόσιου και ιδιωτικού τομέα στον τομέα της έρευνας και της καινοτομίας. Μεσοπρόθεσμα, οι επενδύσεις στην έρευνα και την καινοτομία θα μπορούσαν να οδηγήσουν σε αύξηση της παραγωγικότητας, όπως επεσήμανε το γαλλικό εθνικό συμβούλιο παραγωγικότητας. Είναι επίσης αναγκαίο να πραγματοποιηθούν επενδύσεις σε τομείς που ενισχύουν την ανάπτυξη για να δοθεί στις επιχειρήσεις η δυνατότητα να αξιοποιήσουν τις ευκαιρίες που προσφέρει ο μετασχηματισμός της ευρωπαϊκής οικονομίας.

               (24)Ενώ οι παρούσες συστάσεις επικεντρώνονται στην αντιμετώπιση των κοινωνικοοικονομικών επιπτώσεων της πανδημίας και στη διευκόλυνση της οικονομικής ανάκαμψης, οι ειδικές ανά χώρα συστάσεις του 2019, που εκδόθηκαν από το Συμβούλιο στις 9 Ιουλίου 2019, κάλυπταν επίσης μεταρρυθμίσεις απαραίτητες για την αντιμετώπιση μεσοπρόθεσμων έως και μακροπρόθεσμων διαρθρωτικών προκλήσεων. Οι εν λόγω συστάσεις εξακολουθούν να ισχύουν και θα συνεχιστεί η παρακολούθησή τους καθ’ όλη τη διάρκεια του ετήσιου κύκλου του Ευρωπαϊκού Εξαμήνου του επόμενου έτους. Το ίδιο ισχύει και για τις συστάσεις που αφορούν οικονομικές πολιτικές σχετικές με επενδύσεις. Αυτές οι τελευταίες συστάσεις θα πρέπει να ληφθούν υπόψη για τον στρατηγικό προγραμματισμό της χρηματοδότησης της πολιτικής συνοχής μετά το 2020, μεταξύ άλλων όσον αφορά τα μέτρα άμβλυνσης της τρέχουσας κρίσης και τις στρατηγικές εξόδου από αυτήν..

               (25)Το Ευρωπαϊκό Εξάμηνο παρέχει το πλαίσιο για τον συνεχή συντονισμό της οικονομικής πολιτικής και της πολιτικής για την απασχόληση στην Ένωση, ο οποίος μπορεί να συμβάλει σε μια βιώσιμη οικονομία. Τα κράτη μέλη έχουν συνεκτιμήσει, στα εθνικά τους προγράμματα μεταρρυθμίσεων για το 2020, την πρόοδο που έχει σημειωθεί ως προς την εφαρμογή των Στόχων Βιώσιμης Ανάπτυξης (ΣΒΑ) των Ηνωμένων Εθνών. Με τη διασφάλιση της πλήρους εφαρμογής των κατωτέρω συστάσεων, η Γαλλία θα συμβάλει στην πρόοδο ως προς την επίτευξη των ΣΒΑ και στην κοινή προσπάθεια να διασφαλιστεί η ανταγωνιστική βιωσιμότητα στην Ένωση.

               (26)Ο στενός συντονισμός μεταξύ των οικονομιών της Οικονομικής και Νομισματικής Ένωσης έχει καθοριστική σημασία για να επιτευχθεί ταχεία ανάκαμψη από τις οικονομικές επιπτώσεις της COVID-19. Ως κράτος μέλος με νόμισμα το ευρώ —και λαμβανομένων υπόψη των πολιτικών κατευθύνσεων της Ευρωομάδας— η Γαλλία θα πρέπει να διασφαλίσει ότι οι πολιτικές της εξακολουθούν να συνάδουν με τις συστάσεις για τη ζώνη του ευρώ και να συντονίζονται με εκείνες των άλλων κρατών μελών της ζώνης του ευρώ.

               (27)Στο πλαίσιο του Ευρωπαϊκού Εξαμήνου του 2020, η Επιτροπή προέβη σε ολοκληρωμένη ανάλυση της οικονομικής πολιτικής της Γαλλίας και τη δημοσίευσε στην έκθεση του 2020 για τη χώρα. Επίσης αξιολόγησε το πρόγραμμα σταθερότητας του 2020 και το εθνικό πρόγραμμα μεταρρυθμίσεων του 2020, καθώς και τη συνέχεια που δόθηκε στις συστάσεις που είχαν απευθυνθεί προς τη Γαλλία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Γαλλία, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (28)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας του 2020 και η γνώμη του
                  11
                αποτυπώνεται ιδίως στη σύσταση 1 κατωτέρω.

               (29)Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων του 2020 και το πρόγραμμα σταθερότητας του 2020. Στις παρούσες συστάσεις λαμβάνεται υπόψη η ανάγκη αντιμετώπισης της πανδημίας και διευκόλυνσης της οικονομικής ανάκαμψης ως πρώτο απαραίτητο βήμα για να καταστεί δυνατή η προσαρμογή των ανισορροπιών. Οι συστάσεις που αφορούν άμεσα την αντιμετώπιση των μακροοικονομικών ανισορροπιών οι οποίες εντοπίστηκαν από την Επιτροπή βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στις συστάσεις 1, 3 και 4,

               ΣΥΝΙΣΤΑ στη Γαλλία να μεριμνήσει, το 2020 και το 2021, προκειμένου:

               1.να λάβει όλα τα αναγκαία μέτρα, σύμφωνα με τη γενική ρήτρα διαφυγής,  για την αποτελεσματική αντιμετώπιση της πανδημίας, τη βιωσιμότητα της οικονομίας και, ακολούθως, τη στήριξη της  ανάκαμψης· όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων· να ενισχύσει την ανθεκτικότητα του συστήματος υγείας, αφενός, εξασφαλίζοντας επαρκείς προμήθειες κρίσιμων ιατρικών προϊόντων και ισορροπημένη κατανομή των εργαζομένων στον τομέα της υγείας και, αφετέρου, επενδύοντας στην ηλεκτρονική υγεία·

               2.να μετριάσει τον αντίκτυπο της κρίσης στην απασχόληση και τον κοινωνικό αντίκτυπο, μεταξύ άλλων με την προώθηση των δεξιοτήτων και την ενεργό υποστήριξη όλων των ατόμων που αναζητούν εργασία·

               3.να διασφαλίσει την αποτελεσματική εφαρμογή των μέτρων για τη στήριξη της ρευστότητας των επιχειρήσεων, ιδίως για τις μικρές και μεσαίες επιχειρήσεις· να επισπεύσει ώριμα έργα δημόσιων επενδύσεων και να προωθήσει τις ιδιωτικές επενδύσεις για την τόνωση της οικονομικής ανάκαμψης· να εστιάσει τις επενδύσεις στην πράσινη και την ψηφιακή μετάβαση, ιδίως στις βιώσιμες μεταφορές, στην καθαρή και αποδοτική παραγωγή και χρήση ενέργειας, στις ενεργειακές και ψηφιακές υποδομές, καθώς και στην έρευνα και την καινοτομία·

               4.να συνεχίσει τη βελτίωση του ρυθμιστικού περιβάλλοντος, να μειώσει τον διοικητικό φόρτο για τις επιχειρήσεις και να απλουστεύσει το φορολογικό σύστημα.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ L 306 της 23.11.2011, σ. 25.

                     (3)

                        SWD(2020) 509 final.

                     (4)

                        ΕΕ C 301 της 5.9.2019, σ. 117.

                     (5)

                        COM(2020) 112 final.

                     (6)

                        COM(2020) 123 final.

                     (7)

                        Κανονισμός (ΕΕ) 2020/460 του Ευρωπαϊκού Κοινοβουλίου και του Συμβουλίου, της 30ής Μαρτίου 2020, για την τροποποίηση των κανονισμών (ΕΕ) αριθ. 1301/2013, (ΕΕ) αριθ. 1303/2013 και (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της επιδημικής έκρηξης του COVID-19 (Πρωτοβουλία Επενδύσεων για την Αντιμετώπιση του Κορωνοϊού) (ΕΕ L 99 της 31.3.2020, σ. 5), και κανονισμός (ΕΕ) 2020/558 του Ευρωπαϊκού Κοινοβουλίου και του Συμβουλίου, της 23ης Απριλίου 2020, για την τροποποίηση των κανονισμών (ΕΕ) αριθ. 1301/2013 και (ΕΕ) αριθ. 1303/2013 όσον αφορά ειδικά μέτρα για την παροχή έκτακτης ευελιξίας στη χρήση των Ευρωπαϊκών Διαρθρωτικών και Επενδυτικών Ταμείων για την αντιμετώπιση της επιδημικής έκρηξης της COVID-19 (ΕΕ L 130 της 24.4.2020, σ. 1).

                     (8)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε περίοδο τεσσάρων ετών. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές δια νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

                     (9)

                        ΕΕ L 91I της 15.3.2020, σ. 1–9

                     (10)

                        SWD(2020) 509 final.

                     (11)

                        Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.8.2021
            COM(2021) 456 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων εξ ονόματος της Ευρωπαϊκής Ένωσης για τη σύναψη πρωτοκόλλου εφαρμογής της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου
            {SWD(2021) 221 final} - {SWD(2021) 222 final}

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Η Επιτροπή προτείνει τη διαπραγμάτευση νέου πρωτοκόλλου για την εφαρμογή της συμφωνίας αλιευτικής σύμπραξης (ΣΑΣ) με τη Δημοκρατία του Μαυρικίου
                  1
               , σύμφωνα με τις ανάγκες του στόλου της Ένωσης και με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική
                  2
                (κανονισμός ΚΑΠ) και τα συμπεράσματα του Συμβουλίου, της 19ης Μαρτίου 2012
                  3
               , σχετικά με την ανακοίνωση της Επιτροπής για την εξωτερική διάσταση της κοινής αλιευτικής πολιτικής
                  4
               .

               •Συνέπεια με τις ισχύουσες διατάξεις στον τομέα πολιτικής

                  Η ισχύουσα ΣΑΣ με τον Μαυρίκιο τέθηκε σε ισχύ την 28η Ιανουαρίου 2014 με διάρκεια 6 ετών και μπορεί να ανανεωθεί σιωπηρά για πρόσθετες περιόδους 3 ετών. Το ισχύον τετραετές πρωτόκολλο εφαρμογής
                     5
                   τέθηκε σε εφαρμογή στις 8 Δεκεμβρίου 2017 και θα λήξει στις 7 Δεκεμβρίου 2021. Βάσει αυτού καθορίζονται οι αλιευτικές δυνατότητες για τον στόλο της Ένωσης και η αντίστοιχη χρηματική αντιπαροχή που πρέπει να καταβάλλεται από την Ένωση και τους πλοιοκτήτες. Παρέχει αλιευτικές δυνατότητες όσον αφορά τον τόνο και τα άκρως μεταναστευτικά είδη για σκάφη της ΕΕ από τέσσερα κράτη μέλη (Ισπανία, Γαλλία, Ιταλία και Πορτογαλία).

                  Η ετήσια δημόσια χρηματοδοτική συνεισφορά της ΕΕ στον Μαυρίκιο ανέρχεται σε 220 000 EUR για την πρόσβαση, συν ειδικά ποσά ύψους 220 000 EUR για τη στήριξη της αλιευτικής πολιτικής και 135 000 EUR για τη στήριξη της ανάπτυξης της θαλάσσιας πολιτικής και της ωκεάνιας οικονομίας.

                  Η Επιτροπή προτείνει τη διαπραγμάτευση νέου πρωτοκόλλου εφαρμογής, λαμβάνοντας πλήρως υπόψη τον κανονισμό για την ΚΑΠ
                     6
                  .

               Η ΕΕ έχει αναπτύξει ένα δίκτυο διμερών συμφωνιών σύμπραξης βιώσιμης αλιείας (ΣΣΒΑ) στον Ινδικό Ωκεανό, για παράδειγμα με τις Σεϋχέλλες και τη Μαδαγασκάρη. Οι ΣΣΒΑ συνδράμουν στην προώθηση των στόχων της ΚΑΠ σε διεθνές επίπεδο, διασφαλίζοντας ότι οι αλιευτικές δραστηριότητες του στόλου της Ένωσης εκτός των υδάτων της βασίζονται στις ίδιες αρχές και τα ίδια πρότυπα που ισχύουν βάσει του ενωσιακού δικαίου. Επιπλέον, οι ΣΣΒΑ προάγουν την επιστημονική συνεργασία μεταξύ της ΕΕ και των εταίρων της, προωθούν τη διαφάνεια και τη βιωσιμότητα για καλύτερη διαχείριση των αλιευτικών πόρων και ενθαρρύνουν τη διακυβέρνηση με στήριξη της παρακολούθησης, του ελέγχου και της επιτήρησης των δραστηριοτήτων των εθνικών και ξένων στόλων και με παροχή χρηματοδότησης με σκοπό την καταπολέμηση της παράνομης, αδήλωτης και ανεξέλεγκτης (ΠΑΑ) αλιείας και τη συμβολή στη βιώσιμη ανάπτυξη της τοπικής αλιευτικής βιομηχανίας. Οι ΣΣΒΑ ενισχύουν τη θέση της ΕΕ σε διεθνείς και περιφερειακούς αλιευτικούς οργανισμούς — στην περίπτωση του Μαυρικίου, στην Επιτροπή Διαχείρισης της Αλιείας Τόνου του Ινδικού Ωκεανού (IOTC)
                  7
               .

               •Συνέπεια με άλλες πολιτικές της Ένωσης

                  Η διαπραγμάτευση νέου πρωτοκόλλου εφαρμογής με τον Μαυρίκιο συνάδει με την εξωτερική δράση της ΕΕ στις χώρες της Αφρικής, της Καραϊβικής και του Ειρηνικού (ΑΚΕ), ιδίως δε με τους στόχους της όσον αφορά τον σεβασμό των δημοκρατικών αρχών και των ανθρωπίνων δικαιωμάτων. Συνάδει επίσης με την ενδιάμεση συμφωνία οικονομικής εταιρικής σχέσης (ΣΟΕΣ) που εφαρμόζεται από τον Μαυρίκιο, τις Σεϋχέλλες, τη Ζιμπάμπουε, τη Μαδαγασκάρη και τις Κομόρες, το πεδίο εφαρμογής της οποίας επεκτείνεται σε άλλα συναφή με το εμπόριο θέματα, όπως το εμπόριο και η βιώσιμη ανάπτυξη.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Νομική βάση της απόφασης αποτελεί το άρθρο 218 της Συνθήκης για τη λειτουργία της Ευρωπαϊκής Ένωσης (ΣΛΕΕ), πέμπτο μέρος («H εξωτερική δράση της Ένωσης»), τίτλος V («Οι διεθνείς συμφωνίες»), το οποίο καθορίζει τη διαδικασία για τη διαπραγμάτευση και τη σύναψη συμφωνιών με άλλες χώρες.

               •Επικουρικότητα (σε περίπτωση μη αποκλειστικής αρμοδιότητας)

                  Άνευ αντικειμένου (αποκλειστική αρμοδιότητα).

               •Αναλογικότητα

                  Η απόφαση είναι ανάλογη προς τον στόχο.

               •Επιλογή της νομικής πράξης

                  Το νομικό μέσο προβλέπεται στο άρθρο 218 παράγραφοι 3 και 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Το 2021, η Επιτροπή διενήργησε εκ των υστέρων αξιολόγηση του ισχύοντος πρωτοκόλλου και εκ των προτέρων αξιολόγηση της πιθανής ανανέωσής του. Τα συμπεράσματα αμφοτέρων παρατίθενται σε χωριστό έγγραφο εργασίας των υπηρεσιών της Επιτροπής.

                  Η αξιολόγηση κατέληξε στο συμπέρασμα ότι υπάρχει σαφές ενδιαφέρον των ενωσιακών τομέων αλιείας για αλιευτικές δραστηριότητες στα ανοιχτά του Μαυρικίου και ότι η ανανέωση του πρωτοκόλλου είναι προς το συμφέρον αμφότερων των μερών. Επιπλέον, η ανανέωση θα συνέβαλλε στην ενίσχυση των ικανοτήτων παρακολούθησης, ελέγχου και επιτήρησης, καθώς επίσης και στη βελτίωση της διακυβέρνησης της αλιείας στην περιοχή.

                  Για την ΕΕ, είναι σημαντικό να διατηρηθεί ένα μέσο που θα επιτρέπει την ισχυρή τομεακή συνεργασία με έναν στρατηγικό παράγοντα σε υποπεριφερειακό επίπεδο και, γενικότερα, την ενίσχυση των σχέσεων με τον Μαυρίκιο. Τούτο θα βοηθήσει επίσης την ΕΕ να οικοδομήσει συμμαχίες στο πλαίσιο της Επιτροπής Διαχείρισης της Αλιείας Τόνου του Ινδικού Ωκεανού (IOTC). Για τον στόλο της ΕΕ, συμπεριλαμβανομένων των εξόχως απόκεντρων περιοχών της στον Ινδικό Ωκεανό, αυτό σημαίνει διατήρηση της πρόσβασης σε σημαντική αλιευτική ζώνη υπό τη δικαιοδοσία του Μαυρικίου για την ανάπτυξη στρατηγικών αλίευσης εντός πολυετούς διεθνούς νομικού πλαισίου. Επιπλέον, η σημασία του Μαυρικίου όσον αφορά τη μεταποίηση του τόνου που αλιεύεται στον Ινδικό Ωκεανό και τις εξαγωγές προϊόντων τόνου στην ΕΕ συμβάλλει στη συνάφεια του προβλεπόμενου νέου πρωτοκόλλου, τόσο για τον αλιευτικό κλάδο της ΕΕ όσο και για τη χώρα εταίρο. Για τις αρχές του Μαυρικίου, στόχος είναι να διατηρηθούν οι σχέσεις με την ΕΕ, εν μέρει προκειμένου να ενισχυθεί η διακυβέρνηση των ωκεανών και να αντληθούν οφέλη από την ειδική τομεακή στήριξη που παρέχει ευκαιρίες πολυετούς χρηματοδότησης.

               •Διαβουλεύσεις με τα ενδιαφερόμενα μέρη

                  Κατά τη διάρκεια της αξιολόγησής της, η Επιτροπή πραγματοποίησε διαβουλεύσεις με κράτη μέλη, εκπροσώπους του κλάδου, διεθνείς οργανώσεις της κοινωνίας των πολιτών, καθώς και τις αλιευτικές αρχές και την κοινωνία των πολιτών του Μαυρικίου. Πραγματοποιήθηκαν επίσης διαβουλεύσεις στο πλαίσιο των συσκέψεων του γνωμοδοτικού συμβουλίου για την υπερπόντια αλιεία.

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Άνευ αντικειμένου.

               •Καταλληλότητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Οι οδηγίες διαπραγμάτευσης (προτεινόμενες ως παράρτημα στην απόφαση) συνιστούν τη συμπερίληψη ρήτρας στο πρωτόκολλο σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Οι δημοσιονομικές επιπτώσεις ενός νέου πρωτοκόλλου συμπεριλαμβάνουν την καταβολή χρηματικής αντιπαροχής στον Μαυρίκιο. Τα κονδύλια του προϋπολογισμού όσον αφορά τις πιστώσεις ανάληψης υποχρεώσεων και τις πιστώσεις πληρωμών θα πρέπει να περιλαμβάνονται κάθε χρόνο στη γραμμή του προϋπολογισμού για τις ΣΣΒΑ (08 05 01) και να είναι συμβατά με τον δημοσιονομικό προγραμματισμό στο πλαίσιο του πολυετούς δημοσιονομικού πλαισίου (ΠΔΠ) 2022-2027. Τα ετήσια ποσά για τις αναλήψεις υποχρεώσεων και τις πληρωμές καθορίζονται στην ετήσια διαδικασία του προϋπολογισμού, συμπεριλαμβανομένης της γραμμής του αποθεματικού για τα πρωτόκολλα που δεν έχουν ακόμη τεθεί σε ισχύ στις αρχές του έτους
                  8
               .

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Οι διαπραγματεύσεις αναμένεται να αρχίσουν κατά τη διάρκεια του τρίτου τριμήνου του 2021.

               •Αναλυτική επεξήγηση των επιμέρους διατάξεων της πρότασης

                  Η Επιτροπή συνιστά:

               ·να εξουσιοδοτηθεί η Επιτροπή από το Συμβούλιο να αρχίσει και να διεξαγάγει διαπραγματεύσεις με στόχο τη σύναψη νέου πρωτοκόλλου για την εφαρμογή της συμφωνίας αλιευτικής σύμπραξης με τον Μαυρίκιο·

               ·τον ορισμό της Επιτροπής ως διαπραγματεύτριας της ΕΕ στο παρόν πλαίσιο·

               ·να διεξαγάγει η Επιτροπή τις διαπραγματεύσεις σε διαβούλευση με την ειδική επιτροπή, σύμφωνα με τη ΣΛΕΕ·

               ·να εγκρίνει το Συμβούλιο τις οδηγίες διαπραγμάτευσης που αναγράφονται στο παράρτημα.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την έγκριση της έναρξης διαπραγματεύσεων εξ ονόματος της Ευρωπαϊκής Ένωσης για τη σύναψη πρωτοκόλλου εφαρμογής της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας ότι θα πρέπει να αρχίσουν διαπραγματεύσεις με σκοπό τη σύναψη νέου πρωτοκόλλου για την εφαρμογή της συμφωνίας αλιευτικής σύμπραξης με τη Δημοκρατία του Μαυρικίου
                  9
               ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, νέο πρωτόκολλο για την εφαρμογή της συμφωνίας αλιευτικής σύμπραξης με την κυβέρνηση της Δημοκρατίας του Μαυρικίου.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την ομάδα «Εξωτερική Αλιευτική Πολιτική» του Συμβουλίου.

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο/Η Πρόεδρος

                     (1)

                        ΕΕ L 79 της 18.3.2014, σ. 3.

                     (2)

                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (3)

                  https://www.consilium.europa.eu/uedocs/cms_data/docs/pressdata/en/agricult/129052.pdf

                     (4)

                        COM/2011/0424 final.

                     (5)

                        ΕΕ L 279 της 28.10.2017, σ. 3.

                     (6)

                        Μέρος IV, τίτλος II.

                     (7)

                        Η IOTC είναι διακυβερνητικός οργανισμός υπεύθυνος για τη διαχείριση του τόνου και των συναφών ειδών στον Ινδικό Ωκεανό·
                  https://iotc.org/

                     (8)

                        Κεφάλαιο 40 (γραμμή αποθεματικού 40 02 41), σύμφωνα με τη διοργανική συμφωνία για το ΠΔΠ (2013/C 373/01).

                     (9)

                        ΕΕ L 79 της 18.3.2014, σ. 3.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.8.2021
            COM(2021) 456 final
            ΠΑΡΑΡΤΗΜΑ
            της
            Σύστασης γιαΑπόφαση του Συμβουλίου
            για την έγκριση της έναρξης διαπραγματεύσεων εξ ονόματος της Ευρωπαϊκής Ένωσης για τη σύναψη πρωτοκόλλου εφαρμογής της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου
            {SWD(2021) 221 final} - {SWD(2021) 222 final}

               ΠΑΡΑΡΤΗΜΑ

               Οδηγίες διαπραγμάτευσης

               –Σκοπός των διαπραγματεύσεων είναι η σύναψη πρωτοκόλλου για την εφαρμογή της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας του Μαυρικίου σύμφωνα με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με την ανακοίνωση της Επιτροπής, της 13ης Ιουλίου 2011, για την εξωτερική διάσταση της κοινής αλιευτικής πολιτικής·

               –Το πρωτόκολλο για την εφαρμογή θα πρέπει να καθορίζει το γενικό πλαίσιο για τις αλιευτικές δραστηριότητες των σκαφών της ΕΕ στα ύδατα του Μαυρικίου και για τη συνεργασία της ΕΕ με τον Μαυρίκιο στον τομέα της αλιείας·

               –Για την προώθηση της βιώσιμης και υπεύθυνης αλιείας με ταυτόχρονη εξασφάλιση αμοιβαίων οφελών για την ΕΕ και τον Μαυρίκιο, οι διαπραγματευτικοί στόχοι της Επιτροπής θα πρέπει να βασίζονται στα εξής:

               ·στη διασφάλιση της πρόσβασης στην αποκλειστική οικονομική ζώνη του Μαυρικίου και της χορήγησης των αδειών που απαιτούνται ώστε τα σκάφη της ΕΕ να μπορούν να αλιεύουν στην εν λόγω ζώνη, μέσω της ανάπτυξης, μεταξύ άλλων, του δικτύου συμφωνιών σύμπραξης βιώσιμης αλιείας που είναι στη διάθεση των επιχειρήσεων της ΕΕ στον Ινδικό Ωκεανό·

               ·στη συνεκτίμηση των βέλτιστων διαθέσιμων επιστημονικών γνωμοδοτήσεων και των συναφών σχεδίων διαχείρισης που έχουν εγκριθεί από τις περιφερειακές οργανώσεις διαχείρισης της αλιείας (ΠΟΔΑ) για τη διασφάλιση της περιβαλλοντικής βιωσιμότητας των αλιευτικών δραστηριοτήτων και την προώθηση της διεθνούς διακυβέρνησης των ωκεανών. Οι αλιευτικές δραστηριότητες πρέπει να στοχεύουν στους διαθέσιμους πόρους, λαμβάνοντας υπόψη την αλιευτική ικανότητα του τοπικού στόλου και δίνοντας παράλληλα ιδιαίτερη προσοχή στην άκρως μεταναστευτική φύση των σχετικών αποθεμάτων·

               ·στην αναζήτηση επαρκούς μεριδίου στους αλιευτικούς πόρους, που να ανταποκρίνεται πλήρως στα συμφέροντα του στόλου της ΕΕ σε περίπτωση που για τους εν λόγω πόρους ενδιαφέρονται και άλλοι ξένοι στόλοι, και στην εφαρμογή των ίδιων τεχνικών όρων σε όλους τους ξένους στόλους·

               ·στη διασφάλιση ότι η πρόσβαση στην αλιεία βασίζεται στην παρελθούσα και στην αναμενόμενη μελλοντική δραστηριότητα του στόλου της ΕΕ στην περιοχή, σύμφωνα με τις πλέον επικαιροποιημένες και βέλτιστες διαθέσιμες επιστημονικές εκτιμήσεις και τα συμφέροντα των εξόχως απόκεντρων περιοχών της ΕΕ·

               ·στην καθιέρωση διαλόγου για την ενίσχυση της τομεακής πολιτικής ώστε να ενθαρρυνθεί η εφαρμογή υπεύθυνης αλιευτικής πολιτικής, σύμφωνης με τους αναπτυξιακούς στόχους του Μαυρικίου, ιδίως όσον αφορά τη διακυβέρνηση στον τομέα της αλιείας, την καταπολέμηση της παράνομης,  αδήλωτης και ανεξέλεγκτης αλιείας, τον έλεγχο, την παρακολούθηση και την εποπτεία των αλιευτικών δραστηριοτήτων και την παροχή επιστημονικών συμβουλών· και στην προώθηση της οικονομικής δραστηριότητας·

               ·στην προσθήκη ρήτρας σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών·

               ·στη διασφάλιση ότι το πρωτόκολλο θα συμβάλλει στην προώθηση της βιώσιμης ανάπτυξης και της αξιοπρεπούς εργασίας, που συνδέονται με τις αλιευτικές δραστηριότητες, λαμβανομένων υπόψη των σχετικών συμβάσεων της Διεθνούς Οργάνωσης Εργασίας (ΔΟΕ)·

               ·στην προσθήκη ρήτρας σχετικά με τη μη διακριτική μεταχείριση στόλων και τη διαφάνεια.

               –Ειδικότερα, το πρωτόκολλο θα πρέπει να θεσπίζει:

               ·τις αλιευτικές δυνατότητες που θα χορηγηθούν στα σκάφη της ΕΕ·

               ·τη χρηματική αντιπαροχή και τους όρους καταβολής της·

               ·τους μηχανισμούς εφαρμογής της τομεακής στήριξης.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.10.2019
            COM(2019) 551 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Νέας Ζηλανδίας που είναι αρμόδιες για την καταπολέμηση του σοβαρού εγκλήματος και της τρομοκρατίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               Στον παγκοσμιοποιημένο κόσμο όπου το σοβαρό έγκλημα και η τρομοκρατία αποκτούν όλο και πιο διακρατικό και πολύμορφο χαρακτήρα, οι αρχές επιβολής του νόμου θα πρέπει να είναι πλήρως εξοπλισμένες για τη συνεργασία με εξωτερικούς εταίρους ώστε να διασφαλίζουν την ασφάλεια των πολιτών τους. Κατά συνέπεια, η Ευρωπόλ θα πρέπει να μπορεί να ανταλλάσσει δεδομένα προσωπικού χαρακτήρα με αρχές επιβολής του νόμου τρίτων χωρών, στον βαθμό που αυτό είναι αναγκαίο για την εκτέλεση των καθηκόντων της στο πλαίσιο των απαιτήσεων που ορίζονται στον κανονισμό 2016/794 της 11ης Μαΐου 2017
                  1
               .

               Από την έναρξη ισχύος του κανονισμού, η Ευρωπόλ μπορεί να ανταλλάσσει δεδομένα με τρίτες χώρες ή διεθνείς οργανισμούς βάσει διεθνούς συμφωνίας η οποία παρέχει επαρκείς εγγυήσεις όσον αφορά την προστασία της ιδιωτικής ζωής και των θεμελιωδών δικαιωμάτων και ελευθεριών των φυσικών προσώπων. Η Επιτροπή είναι υπεύθυνη, εξ ονόματος της Ένωσης, για τη διαπραγμάτευση των εν λόγω διεθνών συμφωνιών. Στον βαθμό που είναι αναγκαίο για την εκτέλεση των καθηκόντων της, η Ευρωπόλ δύναται επίσης να συνάπτει και να διατηρεί σχέσεις συνεργασίας με εξωτερικούς εταίρους μέσω εργασιακών και διοικητικών ρυθμίσεων οι οποίες δεν μπορούν αφ’ εαυτές να αποτελέσουν νομική βάση για την ανταλλαγή δεδομένων προσωπικού χαρακτήρα.

               Στην 11η έκθεση προόδου προς μια αποτελεσματική και πραγματική Ένωση Ασφάλειας
                  2
               , η Επιτροπή προσδιόρισε οκτώ χώρες προτεραιότητας
                  3
                στην περιοχή της Μέσης Ανατολής και της Βόρειας Αφρικής (MENA), με βάση την τρομοκρατική απειλή, τις προκλήσεις που συνδέονται με τη μετανάστευση και τις επιχειρησιακές ανάγκες της Ευρωπόλ, με τις οποίες θα πρέπει να ξεκινήσουν διαπραγματεύσεις. Λαμβάνοντας υπόψη την πολιτική στρατηγική όπως περιγράφεται στο ευρωπαϊκό θεματολόγιο για την ασφάλεια
                  4
               , στα συμπεράσματα του Συμβουλίου
                  5
                και στη συνολική στρατηγική της ΕΕ
                  6
               , τις επιχειρησιακές ανάγκες των αρχών επιβολής του νόμου σε ολόκληρη την ΕΕ και τα δυνητικά οφέλη από τη στενότερη συνεργασία στον εν λόγω τομέα, όπως αποδείχθηκαν και από όσα επακολούθησαν μετά την επίθεση στο Christchurch τον Μάρτιο του 2019, η Επιτροπή θεωρεί αναγκαία την προσθήκη της Νέας Ζηλανδίας ως χώρας προτεραιότητας με την οποία θα ξεκινήσουν διαπραγματεύσεις στο εγγύς μέλλον. Η Νέα Ζηλανδία ζήτησε επίσημα την ανάληψη πρωτοβουλίας στις 23 Αυγούστου 2019.

               Η Ευρωπόλ και η αστυνομία της Νέας Ζηλανδίας υπέγραψαν συμφωνία συνεργασίας τον Απρίλιο του 2019. Αυτή παρέχει ένα πλαίσιο για διαρθρωμένη συνεργασία σε στρατηγικό επίπεδο, το οποίο περιλαμβάνει μια ασφαλή γραμμή που επιτρέπει την άμεση ασφαλή επικοινωνία, ενώ παράλληλα η Νέα Ζηλανδία έχει τοποθετήσει αξιωματικό-σύνδεσμο στην Ευρωπόλ. Ωστόσο, δεν παρέχει νομική βάση για την ανταλλαγή δεδομένων προσωπικού χαρακτήρα. Επί του παρόντος, δεν υπάρχει νομική βάση για την τακτική και διαρθρωμένη ανταλλαγή δεδομένων προσωπικού χαρακτήρα μεταξύ των αρχών επιβολής του νόμου της Νέας Ζηλανδίας και της Ευρωπόλ, η οποία είναι απαραίτητη για την αποτελεσματική επιχειρησιακή συνεργασία.

               Τα νομικά πρότυπα για την προστασία των δεδομένων προσωπικού χαρακτήρα στη Νέα Ζηλανδία εμπεριέχονται κυρίως στον νόμο για την προστασία της ιδιωτικής ζωής της 17ης Μαΐου 1993, όπως τροποποιήθηκε από τον τροποποιητικό νόμο για την προστασία της ιδιωτικής ζωής της 7ης Σεπτεμβρίου 2010
                  7
               . Για τον σκοπό αυτό, ο νόμος ορίζει δώδεκα αρχές για το απόρρητο των πληροφοριών που διέπουν την επεξεργασία δεδομένων προσωπικού χαρακτήρα. Ο νόμος για την προστασία της ιδιωτικής ζωής ισχύει για τους ιδιωτικούς και δημόσιους φορείς, συμπεριλαμβανομένων των αρχών επιβολής του νόμου. Με τον νόμο για την προστασία της ιδιωτικής ζωής δημιουργείται επίσης το γραφείο του Επιτρόπου προστασίας της ιδιωτικής ζωής, της ανεξάρτητης αρχής προστασίας δεδομένων στη Νέα Ζηλανδία.

               Πολιτικό πλαίσιο

               Στις 15 Μαΐου 2019, στον απόηχο της επίθεσης στο Christchurch, ο Γάλλος πρόεδρος κ. Emmanuel Macron και η πρωθυπουργός της Νέας Ζηλανδίας κ. Jacinda Ardern συνδιοργάνωσαν την εκδήλωση «έκκληση του Christchurch» στο Παρίσι, στην οποία παρέστη ο πρόεδρος Juncker, τονίζοντας τη σημασία να αντιμετωπιστεί το ζήτημα του τρομοκρατικού περιεχομένου στο διαδίκτυο, ενώ παράλληλα θα διασφαλίζεται η προστασία των θεμελιωδών δικαιωμάτων. Οι συμμετέχουσες κυβερνήσεις και εταιρείες τεχνολογίας, καθώς και η Ευρωπαϊκή Επιτροπή, εξέφρασαν τη στήριξή τους στις δεσμεύσεις που αναλήφθηκαν στην «έκκληση του Christchurch για ανάληψη δράσης» για την εξάλειψη του τρομοκρατικού και του βίαιου εξτρεμιστικού περιεχομένου στο διαδίκτυο (

                  https://www.christchurchcall.com/

               ).

               Η ΕΕ και η Νέα Ζηλανδία είναι εταίροι με παρεμφερείς απόψεις και προσεγγίσεις σε πολλά παγκόσμια ζητήματα. Η συμφωνία εταιρικής σχέσης ΕΕ-Νέας Ζηλανδίας για τις σχέσεις και τη συνεργασία, που υπεγράφη στις 5 Οκτωβρίου 2016, ανοίγει τον δρόμο για μια ισχυρότερη και πιο σταθερή σχέση, καθώς περιλαμβάνει σειρά άρθρων στα οποία τα μέρη δεσμεύονται να συνεργαστούν, σε τομείς όπως η αντιτρομοκρατία, η συνεργασία στην επιβολή του νόμου, η πρόληψη και η καταπολέμηση του οργανωμένου εγκλήματος και της διαφθοράς, τα ναρκωτικά, το κυβερνοέγκλημα, η νομιμοποίηση εσόδων από παράνομες δραστηριότητες, η χρηματοδότηση της τρομοκρατίας, η μετανάστευση και το άσυλο.

               Η ΕΕ και η Νέα Ζηλανδία είναι επίσης εταίροι του Παγκόσμιου Φόρουμ κατά της τρομοκρατίας (GCTF), το οποίο αποτελεί διεθνές φόρουμ 29 χωρών και της Ευρωπαϊκής Ένωσης, με πρωταρχικό στόχο τη μείωση της ευπάθειας των ανθρώπων στην τρομοκρατία παγκοσμίως με την πρόληψη, την καταπολέμηση και τη δίωξη τρομοκρατικών ενεργειών, καθώς και την καταπολέμηση της υποκίνησης και στρατολόγησης στην τρομοκρατία. Η ΕΕ και η Νέα Ζηλανδία συνεργάζονται στενά σε θέματα εξωτερικής πολιτικής και ασφάλειας και συμμετέχουν σε τακτικό διάλογο πολιτικής και ασφάλειας. Ο διάλογος αυτός περιλαμβάνει συχνές διαβουλεύσεις σε επίπεδο υπουργών και ανώτερων υπαλλήλων. Η Νέα Ζηλανδία, με βάση τη συμφωνία-πλαίσιο εταιρικής σχέσης του 2012, είχε τη δυνατότητα να συμμετάσχει σε ορισμένες επιχειρήσεις διαχείρισης κρίσεων της ΕΕ, λόγου χάρη με τη συνδρομή της στην επιχείρηση Atalanta της EUNAVFOR  (για την αντιμετώπιση της πειρατείας στο Κέρας της Αφρικής).

               Επιχειρησιακές ανάγκες

               Σε όλους τους τομείς εγκληματικότητας που εμπίπτουν στην αρμοδιότητα της Ευρωπόλ υπάρχει δυνατότητα περαιτέρω συνεργασίας με τη Νέα Ζηλανδία. Ακολουθεί μη εξαντλητικός κατάλογος με τις πλέον σημαντικές επιχειρησιακές ανάγκες της Ευρωπόλ σε σχέση με τη Νέα Ζηλανδία:

               ·Τρομοκρατία: Η τρομοκρατία αποτελεί σοβαρή απειλή τόσο για τη Νέα Ζηλανδία όσο και για την Ευρωπαϊκή Ένωση, καθώς έχουν αποτελέσει στόχο τρομοκρατικών επιθέσεων. Εκτός από τη βελτίωση της εικόνας της απειλής και τον εντοπισμό νέων τάσεων, χρειάζεται στενότερη συνεργασία, συμπεριλαμβανομένης της ανταλλαγής δεδομένων προσωπικού χαρακτήρα, για τον εντοπισμό, την πρόληψη και τη δίωξη τρομοκρατικών εγκλημάτων, συμπεριλαμβανομένων των μετακινήσεων τρομοκρατών, της χρηματοδότησης της τρομοκρατίας, καθώς και της παράτυπης χρήσης του διαδικτύου από τρομοκράτες.

                  Το Ευρωπαϊκό Αντιτρομοκρατικό Κέντρο της Ευρωπόλ (ECTC) έχει ισχυρό επιχειρησιακό ενδιαφέρον για τη δυνατότητα ανταλλαγής επιχειρησιακών/προσωπικών δεδομένων με τη Νέα Ζηλανδία και αντιστρόφως, όπως αποδείχθηκε μετά την επίθεση στο Christchurch. Στον απόηχο του Christchurch, η μονάδα της ΕΕ για την αναφορά διαδικτυακού περιεχομένου της Ευρωπόλ (EU IRU) εργάστηκε για τον εντοπισμό περιεχομένου και τις πρακτικές διάδοσής του στο διαδίκτυο. Η ταχύτητα και οι διαστάσεις της καταχρηστικής χρήσης του διαδικτύου μετά την επίθεση και ο τεράστιος αριθμός παρόχων επιχειρησιακών υπηρεσιών που συμμετείχαν ήταν άνευ προηγουμένου και κατέδειξαν τα όρια των υφιστάμενων διαδικασιών για την αντιμετώπιση παρόμοιων απειλών. Μια επιχειρησιακή συμφωνία με τη Νέα Ζηλανδία όχι μόνο θα ενίσχυε τη θέση της Ευρωπόλ, καθώς θα πρωτοστατούσε στην επιχειρησιακή απόκριση στην έκκληση του Christchurch για την εξάλειψη του τρομοκρατικού ή του βίαιου εξτρεμιστικού περιεχομένου στο διαδίκτυο, αλλά θα παρείχε επίσης στην Ευρωπόλ το νομικό πλαίσιο για την ανάπτυξη προηγμένου επιπέδου συνεργασίας με τη Νέα Ζηλανδία σε θέματα σχετικά με την τρομοκρατία.

               ·Κυβερνοέγκλημα: Για τις υπηρεσίες επιβολής του νόμου της ΕΕ, η Νέα Ζηλανδία αποτελεί βασικό εταίρο σε έρευνες για υποθέσεις σεξουαλικής εκμετάλλευσης παιδιών.

                  Η αστυνομία της Νέας Ζηλανδίας συμμετέχει ως ενεργός εταίρος στη Virtual Global Taskforce, βασικό δίκτυο συνεργασίας του Ευρωπαϊκού Κέντρου για τα εγκλήματα στον κυβερνοχώρο της Ευρωπόλ με σκοπό την καταπολέμηση της σεξουαλικής κακοποίησης παιδιών στο διαδίκτυο. Η προηγμένη εμπειρογνωσία της Νέας Ζηλανδίας στον τομέα της διερεύνησης της σεξουαλικής εκμετάλλευσης παιδιών στο διαδίκτυο και η προθυμία της να μοιραστεί τις εν λόγω γνώσεις με τους συμμετέχοντες στις συνεδριάσεις αυτές εκτιμάται ιδιαίτερα από τις αρμόδιες αρχές των κρατών μελών της ΕΕ που είναι επιφορτισμένες με τη διερεύνηση τέτοιων πολύπλοκων εγκλημάτων και αντιμετωπίζουν πολυάριθμες νομικές και τεχνικές προκλήσεις. Από επιχειρησιακή άποψη, η Νέα Ζηλανδία μπορεί να προσδώσει σημαντική προστιθέμενη αξία στην Ευρωπόλ στον τομέα του κυβερνοεγκλήματος, ιδίως όσον αφορά τη σεξουαλική εκμετάλλευση παιδιών στο διαδίκτυο. Η αστυνομία της Νέας Ζηλανδίας και η ομάδα δράσης κατά της ψηφιακής εκμετάλλευσης παιδιών του τμήματος εσωτερικών υποθέσεων της Νέας Ζηλανδίας δραστηριοποιούνται με πολύχρονη πείρα στον εν λόγω τομέα και έχουν διαδραματίσει μείζονα ρόλο σε επιχειρήσεις υψηλής προτεραιότητας.

               Η Νέα Ζηλανδία παραμένει η μόνη χώρα στο δίκτυο Five Eyes
                  8
                με την οποία η Ευρωπόλ δεν διαθέτει νομική βάση για την ανταλλαγή δεδομένων προσωπικού χαρακτήρα. Το γεγονός αυτό περιορίζει την ικανότητα και των δύο πλευρών να ανταλλάσσουν πολύτιμες επιχειρησιακές πληροφορίες και να συνεργάζονται συστηματικά μεταξύ τους. Έχει επίσης ως επακόλουθο μια κατάσταση κατά την οποία οι διμερείς επαφές πρέπει να γίνονται απευθείας με τα κράτη μέλη ή μέσω τρίτων οργανισμών, συμπεριλαμβανομένης της Ιντερπόλ. Από τη φύση τους, οι επαφές αυτές υπονομεύουν την αποτελεσματικότητα των κρατών μελών όσον αφορά την αντιμετώπιση τέτοιου είδους εγκλημάτων και τους στερούν τη δυνατότητα να συμβάλουν και να αποκομίσουν οφέλη από την προστιθέμενη αξία που προσφέρει η Ευρωπόλ, ιδίως στους τομείς του τρομοκρατικού περιεχομένου στο διαδίκτυο και της σεξουαλικής εκμετάλλευσης παιδιών στο διαδίκτυο.

               ·Παράνομες εγκληματικές συμμορίες μοτοσικλετιστών: Η αστυνομία της Νέας Ζηλανδίας και η Ευρωπόλ ενδιαφέρονται ιδιαίτερα για τη συνεργασία στο πλαίσιο των παράνομων εγκληματικών συμμοριών μοτοσικλετιστών. Οι συμμορίες αυτές αποτελούν πηγή αυξανόμενης ανησυχίας στη Νέα Ζηλανδία και η αστυνομία της Νέας Ζηλανδίας δημιούργησε πρόσφατα μονάδα πληροφοριών σχετικά με τις συμμορίες, με κύριο στόχο τις συμμορίες μοτοσικλετιστών. Το έργο ανάλυσης Monitor της Ευρωπόλ επιδεικνύει ιδιαίτερο ενδιαφέρον για τις ταξιδιωτικές μετακινήσεις προς την Ευρώπη και τα ποινικά μητρώα των μελών συμμοριών μοτοσικλετιστών από τη Νέα Ζηλανδία, καθώς και για τις εικαζόμενες επαφές τους με τμήματα του οργανωμένου εγκλήματος στη Νοτιοανατολική Ασία.

               ·Ναρκωτικά: Στο παρελθόν, η Ευρωπόλ εργάστηκε σε μεγάλης κλίμακας υπόθεση εμπορίας αμφεταμίνης από την ΕΕ προς τη Νέα Ζηλανδία. Σε αυτόν τον τομέα, υπάρχει δυνατότητα περαιτέρω συνεργασίας.

               2.ΝΟΜΙΚΑ ΣΤΟΙΧΕΙΑ ΤΗΣ ΣΥΣΤΑΣΗΣ

               Ο κανονισμός (ΕΕ) 2016/794 για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) ορίζει ένα νομικό πλαίσιο για την Ευρωπόλ, και ιδίως τους στόχους, τα καθήκοντα, το πεδίο αρμοδιοτήτων, τις εγγυήσεις για την προστασία δεδομένων και μεθόδους συνεργασίας με εξωτερικούς εταίρους της. Η παρούσα σύσταση είναι σύμφωνη με τις διατάξεις του κανονισμού για την Ευρωπόλ
                  9
               .

               Ο στόχος της παρούσας σύστασης είναι να ληφθεί εξουσιοδότηση από το Συμβούλιο ώστε η Επιτροπή να διαπραγματευθεί τη μελλοντική συμφωνία εξ ονόματος της ΕΕ. Η νομική βάση προκειμένου το Συμβούλιο να επιτρέψει την έναρξη διαπραγματεύσεων είναι το άρθρο 218 παράγραφοι 3 και 4 της ΣΛΕΕ.

               Σύμφωνα με το άρθρο 218 της Συνθήκης για τη λειτουργία της Ευρωπαϊκής Ένωσης, η Επιτροπή ορίζεται διαπραγματευτής της Ένωσης για τη συμφωνία μεταξύ της Ευρωπαϊκής Ένωσης και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρμόδιων αρχών της Νέας Ζηλανδίας για την καταπολέμηση του σοβαρού εγκλήματος και της τρομοκρατίας.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Νέας Ζηλανδίας που είναι αρμόδιες για την καταπολέμηση του σοβαρού εγκλήματος και της τρομοκρατίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Ο κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου
                  10
                εκδόθηκε στις 11 Μαΐου 2016 και εφαρμόζεται από την 1η Μαΐου 2017.

               (2)Οι διατάξεις του κανονισμού (ΕΕ) 2016/794, ιδίως εκείνες που αφορούν τη διαβίβαση δεδομένων προσωπικού χαρακτήρα από τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) προς τρίτες χώρες και διεθνείς οργανισμούς, προβλέπουν ότι η Ευρωπόλ μπορεί να διαβιβάζει δεδομένα προσωπικού χαρακτήρα σε αρχές τρίτων χωρών βάσει διεθνούς συμφωνίας που έχει συναφθεί μεταξύ της Ένωσης και της εν λόγω τρίτης χώρας, σύμφωνα με το άρθρο 218 της ΣΛΕΕ, η οποία παρέχει επαρκείς εγγυήσεις όσον αφορά την προστασία της ιδιωτικής ζωής, των θεμελιωδών δικαιωμάτων και των ελευθεριών των φυσικών προσώπων.

               (3)Θα πρέπει να ξεκινήσουν διαπραγματεύσεις με στόχο τη σύναψη συμφωνίας μεταξύ της Ευρωπαϊκής Ένωσης και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Νέας Ζηλανδίας που είναι αρμόδιες για την καταπολέμηση του σοβαρού εγκλήματος και της τρομοκρατίας (εφεξής, η «συμφωνία»).

               (4)Όπως εξηγείται και στην αιτιολογική σκέψη 35 του κανονισμού (ΕΕ) 2016/794, η Επιτροπή θα πρέπει να μπορεί να ζητήσει τη γνώμη του Ευρωπαίου Επόπτη Προστασίας Δεδομένων (ΕΕΠΔ) ακόμα και κατά τη διάρκεια της διαπραγμάτευσης της συμφωνίας και, σε κάθε περίπτωση, πριν συναφθεί η συμφωνία.

               (5)Η συμφωνία θα πρέπει να σέβεται τα θεμελιώδη δικαιώματα και να τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης, και συγκεκριμένα το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη. Η συμφωνία θα πρέπει να εφαρμόζεται σύμφωνα με τις εν λόγω αρχές και δικαιώματα.

               (6)Η συμφωνία δεν θα πρέπει να επηρεάζει ούτε να θίγει τη διαβίβαση δεδομένων προσωπικού χαρακτήρα ή άλλες μορφές συνεργασίας μεταξύ των αρχών που είναι υπεύθυνες για τη διασφάλιση της εθνικής ασφάλειας.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευθεί, εξ ονόματος της Ένωσης, συμφωνία μεταξύ της Ευρωπαϊκής Ένωσης και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Νέας Ζηλανδίας που είναι αρμόδιες για την καταπολέμηση του σοβαρού εγκλήματος και της τρομοκρατίας.

               Οι οδηγίες διαπραγμάτευσης παρατίθενται στο παράρτημα.

               Άρθρο 2

               Οι διαπραγματεύσεις διεξάγονται σε διαβούλευση με την αρμόδια [η ονομασία της ειδικής επιτροπής εισάγεται από το Συμβούλιο].

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες, 30.10.2019

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) 2016/794 της 11ης Μαΐου 2016, ΕΕ L 135 της 24.5.2016, σ. 53.

                     (2)

                        COM(2017) 608 final.

                     (3)

                        Αλγερία, Αίγυπτος, Ιορδανία, Ισραήλ, Λίβανος, Μαρόκο, Τουρκία και Τυνησία.

                     (4)

                        COM(2015) 185 final.

                     (5)

                        Έγγραφο 10384/17 του Συμβουλίου της 19ης Ιουνίου 2017.

                     (6)

                        Κοινό όραμα, κοινές δράσεις: Μια ισχυρότερη Ευρώπη - Μια συνολική στρατηγική της Ευρωπαϊκής Ένωσης για την εξωτερική πολιτική και την πολιτική ασφαλείας
                  http://europa.eu/globalstrategy/en

                     (7)

                        Ο νόμος για την προστασία της ιδιωτικής ζωής αποτελεί επί του παρόντος αντικείμενο μεταρρύθμισης, ύστερα από νομοσχέδιο που κατατέθηκε τον Μάρτιο του 2018.

                     (8)

                        Συμμαχία πληροφοριών που περιλαμβάνει την Αυστραλία, το Ηνωμένο Βασίλειο, τις Ηνωμένες Πολιτείες, τον Καναδά και τη Νέα Ζηλανδία.

                     (9)

                        Ειδικότερα τα άρθρα 3, 23, 25 και το κεφάλαιο VI του κανονισμού (ΕΕ) 2016/794.

                     (10)

                        Κανονισμός (ΕΕ) 2016/794 του Ευρωπαϊκού Κοινοβουλίου και του Συμβουλίου, της 11ης Μαΐου 2016, για τον Οργανισμό της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και την αντικατάσταση και κατάργηση των αποφάσεων του Συμβουλίου 2009/371/ΔΕΥ, 2009/934/ΔΕΥ, 2009/935/ΔΕΥ, 2009/936/ΔΕΥ και 2009/968/ΔΕΥ (ΕΕ L 135 της 24.5.2016, σ. 53).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.10.2019
            COM(2019) 551 final
            ΠΑΡΑΡΤΗΜΑ
            της
            σύστασης για ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για συμφωνία μεταξύ της Ευρωπαϊκής Ένωσης και της Νέας Ζηλανδίας σχετικά με την ανταλλαγή δεδομένων προσωπικού χαρακτήρα μεταξύ του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ) και των αρχών της Νέας Ζηλανδίας που είναι αρμόδιες για την καταπολέμηση του σοβαρού εγκλήματος και της τρομοκρατίας

               ΠΑΡΑΡΤΗΜΑ

               Κατά τις διαπραγματεύσεις η Επιτροπή θα πρέπει να αποσκοπεί στην επίτευξη των στόχων που εκτίθενται λεπτομερώς κατωτέρω.

               1)Στόχος της συμφωνίας θα πρέπει να είναι να παρέχει τη νομική βάση για τη διαβίβαση δεδομένων προσωπικού χαρακτήρα μεταξύ της Ευρωπόλ και των αρμόδιων αρχών της Νέας Ζηλανδίας, αντίστοιχα, με σκοπό τη στήριξη και την ενίσχυση της δράσης των αρμόδιων αρχών της εν λόγω χώρας και των κρατών μελών, καθώς και της αμοιβαίας συνεργασίας τους για την πρόληψη και την καταπολέμηση των σοβαρών μορφών διεθνικού εγκλήματος και της τρομοκρατίας, εξασφαλίζοντας ταυτόχρονα τις κατάλληλες εγγυήσεις σε σχέση με την προστασία της ιδιωτικής ζωής, των δεδομένων προσωπικού χαρακτήρα και των θεμελιωδών δικαιωμάτων και ελευθεριών των φυσικών προσώπων.

               2)Για να εξασφαλισθεί ο περιορισμός του σκοπού, η συνεργασία και η ανταλλαγή δεδομένων στο πλαίσιο της συμφωνίας θα πρέπει να αφορούν μόνο εγκλήματα και συναφείς αξιόποινες πράξεις που εμπίπτουν στην αρμοδιότητα της Ευρωπόλ σύμφωνα με το άρθρο 3 του κανονισμού 2016/794 (από κοινού «αξιόποινες πράξεις»). Ειδικότερα, η συνεργασία θα πρέπει να αποσκοπεί στην πρόληψη και την καταπολέμηση της τρομοκρατίας, την πάταξη του οργανωμένου εγκλήματος και την καταπολέμηση του κυβερνοεγκλήματος. Η συμφωνία θα πρέπει να προσδιορίζει το πεδίο εφαρμογής της και τους σκοπούς για τους οποίους η Ευρωπόλ μπορεί να διαβιβάζει δεδομένα προσωπικού χαρακτήρα στις αρμόδιες αρχές της Νέας Ζηλανδίας.

               3)Η συμφωνία θα πρέπει να προσδιορίζει σαφώς και επακριβώς τις απαραίτητες διασφαλίσεις και ελέγχους σε σχέση με την προστασία των δεδομένων προσωπικού χαρακτήρα, τα θεμελιώδη δικαιώματα και τις ελευθερίες των φυσικών προσώπων, ανεξαρτήτως ιθαγένειας και τόπου διαμονής, κατά την ανταλλαγή δεδομένων προσωπικού χαρακτήρα μεταξύ της Ευρωπόλ και των αρμόδιων αρχών της Νέας Ζηλανδίας. Πέραν των διασφαλίσεων που εκτίθενται παρακάτω, θα πρέπει να περιλαμβάνεται η απαίτηση ότι η διαβίβαση δεδομένων προσωπικού χαρακτήρα θα υπόκειται σε υποχρεώσεις περί εμπιστευτικότητας και ότι τα δεδομένα προσωπικού χαρακτήρα δεν θα χρησιμοποιούνται για να ζητείται, να εκδίδεται ή να εκτελείται η θανατική ποινή ή κάθε μορφή βίαιης και απάνθρωπης μεταχείρισης, με επιφύλαξη των επιπρόσθετων διασφαλίσεων που μπορούν να απαιτούνται.

               Ειδικότερα:

               α)Η συμφωνία θα πρέπει να περιλαμβάνει ορισμούς βασικών όρων. Ειδικότερα, η συμφωνία θα πρέπει να περιλαμβάνει ορισμό των δεδομένων προσωπικού χαρακτήρα σύμφωνα με το άρθρο 3 παράγραφος 1 της οδηγίας (ΕΕ) 2016/680.

               β)Η συμφωνία θα πρέπει να τηρεί την αρχή της ειδικότητας, διασφαλίζοντας ότι τα δεδομένα δεν θα υφίστανται επεξεργασία για σκοπούς διαφορετικούς από αυτούς για τους οποίους διαβιβάζονται. Γι’ αυτόν τον λόγο, οι σκοποί της επεξεργασίας των δεδομένων προσωπικού χαρακτήρα από τα μέρη στο πλαίσιο της συμφωνίας θα πρέπει να καθορίζονται με σαφήνεια και ακρίβεια και να μην υπερβαίνουν σε μεμονωμένες περιπτώσεις ό,τι είναι αναγκαίο για την πρόληψη και την καταπολέμηση της τρομοκρατίας και των αξιόποινων πράξεων που αναφέρονται στη συμφωνία.

               γ)Τα δεδομένα προσωπικού χαρακτήρα που διαβιβάζονται από την Ευρωπόλ σύμφωνα με την παρούσα συμφωνία θα πρέπει να υποβάλλονται σε θεμιτή επεξεργασία, σε νόμιμη βάση και μόνο για τους σκοπούς για τους οποίους αυτά έχουν διαβιβαστεί. Η συμφωνία θα πρέπει να προβλέπει για την Ευρωπόλ την υποχρέωση να υποδεικνύει, κατά τον χρόνο της διαβίβασης δεδομένων, τυχόν περιορισμούς στην πρόσβαση ή τη χρήση, μεταξύ άλλων όσον αφορά τη διαβίβαση, τη διαγραφή, την καταστροφή ή την περαιτέρω επεξεργασία τους. Η συμφωνία θα πρέπει να υποχρεώνει τις αρμόδιες αρχές της Νέας Ζηλανδίας να σέβονται τους εν λόγω περιορισμούς και να προσδιορίζει πώς μπορεί να επιβληθεί στην πράξη η συμμόρφωση προς αυτούς. Τα δεδομένα προσωπικού χαρακτήρα θα πρέπει να είναι κατάλληλα, συναφή και να περιορίζονται σε ό, τι είναι αναγκαίο ως προς τον συγκεκριμένο σκοπό. Τα εν λόγω δεδομένα θα πρέπει να είναι ακριβή και επικαιροποιημένα. Δεν θα πρέπει να διατηρούνται για μεγαλύτερο χρονικό διάστημα από ό, τι είναι αναγκαίο για τους σκοπούς για τους οποίους διαβιβάστηκαν. Η συμφωνία θα πρέπει να συνοδεύεται από παράρτημα που θα περιέχει εξαντλητικό κατάλογο των αρμόδιων αρχών της Νέας Ζηλανδίας στις οποίες μπορεί η Ευρωπόλ να διαβιβάζει δεδομένα προσωπικού χαρακτήρα, καθώς και σύντομη περιγραφή των αρμοδιοτήτων τους.

               δ)Η διαβίβαση από την Ευρωπόλ δεδομένων προσωπικού χαρακτήρα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις, τη συμμετοχή σε συνδικαλιστική οργάνωση, καθώς και γενετικά δεδομένα και δεδομένα που αφορούν την υγεία και τη σεξουαλική ζωή προσώπου θα πρέπει να απαγορεύεται, εκτός εάν είναι απολύτως αναγκαία και αναλογική σε μεμονωμένες περιπτώσεις για την πρόληψη ή την καταπολέμηση αξιόποινων πράξεων, όπως αναφέρονται στη συμφωνία και με την επιφύλαξη των κατάλληλων διασφαλίσεων. Η συμφωνία θα πρέπει επίσης να περιέχει ειδικές διασφαλίσεις όσον αφορά τη μεταφορά δεδομένων προσωπικού χαρακτήρα των θυμάτων αξιόποινων πράξεων, μαρτύρων ή άλλων προσώπων που μπορούν να δώσουν πληροφορίες για αξιόποινες πράξεις, καθώς και ανηλίκων.

               ε)Η συμφωνία θα πρέπει να εξασφαλίζει εκτελεστά δικαιώματα για τα φυσικά πρόσωπα των οποίων τα δεδομένα προσωπικού χαρακτήρα υποβάλλονται σε επεξεργασία, θεσπίζοντας κανόνες σχετικά με το δικαίωμα πρόσβασης, διόρθωσης και διαγραφής, συμπεριλαμβανομένων των ειδικών λόγων που μπορούν να επιτρέψουν τυχόν περιορισμούς που είναι απαραίτητοι και αναλογικοί. Η συμφωνία θα πρέπει να εξασφαλίζει επίσης εκτελεστά δικαιώματα διοικητικής και δικαστικής προσφυγής για κάθε πρόσωπο τα δεδομένα του οποίου υφίστανται επεξεργασία στο πλαίσιο της συμφωνίας, καθώς και αποτελεσματικά μέσα προσφυγής.

               στ)Η συμφωνία θα πρέπει να ορίζει τους κανόνες σχετικά με την αποθήκευση, την επανεξέταση, τη διόρθωση και τη διαγραφή δεδομένων προσωπικού χαρακτήρα και την τήρηση αρχείων για σκοπούς καταχώρισης και τεκμηρίωσης, καθώς και για πληροφορίες που τίθενται στη διάθεση των προσώπων. Θα πρέπει επίσης να προβλέπει διασφαλίσεις όσον αφορά την αυτοματοποιημένη επεξεργασία δεδομένων προσωπικού χαρακτήρα.

               ζ)Η συμφωνία θα πρέπει να προσδιορίζει τα κριτήρια βάσει των οποίων θα πρέπει να αξιολογούνται η αξιοπιστία της πηγής και η ακρίβεια των δεδομένων.

               η)Η συμφωνία θα πρέπει να περιλαμβάνει την υποχρέωση διασφάλισης της ασφάλειας των δεδομένων προσωπικού χαρακτήρα με τα κατάλληλα τεχνικά και οργανωτικά μέτρα, μεταξύ άλλων, επιτρέποντας μόνο σε εξουσιοδοτημένα πρόσωπα να έχουν πρόσβαση σε δεδομένα προσωπικού χαρακτήρα. Η συμφωνία θα πρέπει επίσης να περιλαμβάνει την υποχρέωση κοινοποίησης σε περίπτωση παραβίασης δεδομένων προσωπικού χαρακτήρα η οποία επηρεάζει δεδομένα που διαβιβάζονται στο πλαίσιο της συμφωνίας.

               θ)Περαιτέρω διαβιβάσεις πληροφοριών από αρμόδιες αρχές της Νέας Ζηλανδίας σε άλλες αρχές στη Νέα Ζηλανδία, συμπεριλαμβανομένης της χρήσης τους για δικαστικούς σκοπούς, θα πρέπει να επιτρέπονται μόνο για τους αρχικούς σκοπούς της διαβίβασης από την Ευρωπόλ και να πραγματοποιούνται υπό τις κατάλληλες προϋποθέσεις και διασφαλίσεις, μεταξύ άλλων με προηγούμενη έγκριση από την Ευρωπόλ.

               ι)Οι ίδιες προϋποθέσεις που προβλέπονται στο στοιχείο θ) θα πρέπει να εφαρμόζονται στις περαιτέρω διαβιβάσεις πληροφοριών από αρμόδιες αρχές της Νέας Ζηλανδίας σε αρχές τρίτης χώρας, με την πρόσθετη απαίτηση ότι οι περαιτέρω αυτές διαβιβάσεις θα πρέπει να επιτρέπονται μόνο προς τρίτες χώρες στις οποίες η Ευρωπόλ δικαιούται να διαβιβάζει δεδομένα προσωπικού χαρακτήρα βάσει του άρθρου 25 παράγραφος 1 του κανονισμού (ΕΕ) 2016/794.

               ια)Η συμφωνία θα πρέπει να εξασφαλίζει ένα σύστημα εποπτείας από μία ή περισσότερες ανεξάρτητες δημόσιες αρχές που είναι αρμόδιες για την προστασία των δεδομένων με ουσιαστικές εξουσίες έρευνας και παρέμβασης για την άσκηση εποπτείας επί των δημόσιων αρχών της Νέας Ζηλανδίας που χρησιμοποιούν δεδομένα προσωπικού χαρακτήρα/ανταλλαγής πληροφοριών, και την κίνηση νομικών διαδικασιών. Ειδικότερα, οι ανεξάρτητες αρχές θα πρέπει να έχουν εξουσία να εξετάζουν τις καταγγελίες προσώπων σχετικά με τη χρήση των προσωπικών τους δεδομένων. Οι δημόσιες αρχές που χρησιμοποιούν δεδομένα προσωπικού χαρακτήρα θα πρέπει να είναι υπόλογες για τη συμμόρφωση προς τους κανόνες προστασίας των δεδομένων προσωπικού χαρακτήρα δυνάμει της συμφωνίας.

               4)Η συμφωνία θα πρέπει να προβλέπει αποτελεσματικό μηχανισμό διευθέτησης των διαφορών όσον αφορά την ερμηνεία και εφαρμογή της, προκειμένου να διασφαλίζεται ότι τα μέρη τηρούν τους από κοινού συμφωνηθέντες κανόνες.

               5)Η συμφωνία θα πρέπει να περιλαμβάνει διατάξεις σχετικά με την παρακολούθηση και την περιοδική αξιολόγηση της συμφωνίας.

               6)Η συμφωνία θα πρέπει να περιλαμβάνει διάταξη για την έναρξη ισχύος και την εγκυρότητα, καθώς και διάταξη με την οποία ένα από τα μέρη μπορεί να την καταγγείλει ή να την αναστείλει, ιδίως όταν η τρίτη χώρα παύει να διασφαλίζει αποτελεσματικά το επίπεδο προστασίας των θεμελιωδών δικαιωμάτων και ελευθεριών που απαιτούνται στο πλαίσιο της παρούσας συμφωνίας. Η συμφωνία θα πρέπει επίσης να προσδιορίζει κατά πόσον δεδομένα προσωπικού χαρακτήρα που εμπίπτουν στο πεδίο εφαρμογής της και έχουν διαβιβαστεί πριν από την αναστολή ή καταγγελία της μπορούν να εξακολουθούν να υφίστανται επεξεργασία. Η συνέχιση της επεξεργασίας δεδομένων προσωπικού χαρακτήρα, εάν επιτρέπεται, θα πρέπει, σε κάθε περίπτωση, να γίνεται σύμφωνα με τις διατάξεις της συμφωνίας κατά την αναστολή ή την καταγγελία της.

               7)Η συμφωνία μπορεί να περιλαμβάνει ρήτρα για την εδαφική της εφαρμογή, εφόσον είναι αναγκαίο.

               8)Η συμφωνία θα πρέπει να είναι εξίσου αυθεντική στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και να περιλαμβάνει σχετική γλωσσική ρήτρα.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.6.2020
            COM(2020) 227 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για πρωτόκολλο της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ
            {SWD(2020) 102 final} - {SWD(2020) 103 final}

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Η Επιτροπή προτείνει τη διαπραγμάτευση νέου πρωτοκόλλου που να ανταποκρίνεται στις σημερινές δυνατότητες και ανάγκες του στόλου των κρατών μελών και να ευθυγραμμίζεται με τον κανονισμό (ΕΕ) αριθ. 1380/2013 σχετικά με την Κοινή Αλιευτική Πολιτική και τα συμπεράσματα του Συμβουλίου, της 19ης Μαρτίου 2012, σχετικά με ανακοίνωση της Επιτροπής για την εξωτερική διάσταση της Κοινής Αλιευτικής Πολιτικής.

               •Συνέπεια με τις ισχύουσες διατάξεις στον τομέα πολιτικής

                  Η Ευρωπαϊκή Ένωση και η κυβέρνηση των Νήσων Κουκ συνήψαν συμφωνία σύμπραξης στον τομέα της βιώσιμης αλιείας
                     1
                   με ισχύ από τις 14 Οκτωβρίου 2016
                     2
                  . Το πρωτόκολλο εφαρμογής της εν λόγω συμφωνίας θα λήξει στις 13 Οκτωβρίου 2020. Στο εν λόγω πρωτόκολλο καθορίζονται οι αλιευτικές δυνατότητες για τον στόλο της Ένωσης και η αντίστοιχη χρηματική αντιπαροχή που καταβάλλεται από την Ένωση και τους πλοιοκτήτες.

                  Σύμφωνα με το πρωτόκολλο προβλέπονται 385 000 EUR για το πρώτο και το δεύτερο έτος και 350 000 EUR για το τρίτο και το τέταρτο έτος από τον προϋπολογισμό της ΕΕ, ως χρηματική αντιπαροχή για την πρόσβαση σε βάρος αναφοράς 7 000 τόνων ετησίως. Επιπλέον, οι πλοιοκτήτες της ΕΕ καταβάλλουν τέλη άδειας με βάση τις τιμές που καθορίζονται στο πρωτόκολλο για την ποσόστωση που έχει κατανεμηθεί. Επιπλέον των ποσών αυτών, παρέχονται επίσης 350 000 EUR ετησίως από τον προϋπολογισμό της ΕΕ για τη στήριξη της τομεακής αλιευτικής πολιτικής των Νήσων Κουκ κατά την τετραετή διάρκεια του πρωτοκόλλου.

                  Η συμφωνία σύμπραξης στον τομέα της βιώσιμης αλιείας (ΣΣΒΑ) με τις Νήσους Κουκ προβλέπει δυνατότητες αλιείας τόνου και άκρως μεταναστευτικών ειδών για ενωσιακά σκάφη από δύο κράτη μέλη (Ισπανία και Γαλλία). Επί του παρόντος, η ΣΣΒΑ με τις Νήσους Κουκ είναι η μόνη ενεργός συμφωνία στον Ειρηνικό Ωκεανό
                     3
                  .

                  Οι ΣΣΒΑ συμβάλλουν στη διεθνή προώθηση των στόχων της ΚΑΠ, διασφαλίζοντας ότι οι αλιευτικές δραστηριότητες της Ένωσης εκτός των υδάτων της βασίζονται στις ίδιες αρχές και στα ίδια πρότυπα που ισχύουν βάσει του ενωσιακού δικαίου. Επιπλέον, οι ΣΣΒΑ προωθούν την επιστημονική συνεργασία μεταξύ της ΕΕ και των εταίρων της και προωθούν τη διαφάνεια και τη βιωσιμότητα για την καλύτερη διαχείριση των αλιευτικών πόρων. Οι ΣΣΒΑ ενθαρρύνουν τη διακυβέρνηση μέσω της υποστήριξης της παρακολούθησης, του ελέγχου και της επιτήρησης των δραστηριοτήτων των εθνικών και ξένων στόλων και μέσω της παροχής χρηματοδότησης για την καταπολέμηση της παράνομης, λαθραίας και άναρχης (ΠΛΑ) αλιείας, ενώ συμβάλλουν στη βιώσιμη ανάπτυξη του τοπικού αλιευτικού τομέα, συμπεριλαμβανομένης της αξιοπρεπούς εργασίας που συνδέεται με τις αλιευτικές δραστηριότητες. Οι ΣΣΒΑ ενισχύουν τη θέση της ΕΕ στις διεθνείς και περιφερειακές αλιευτικές οργανώσεις: συγκεκριμένα, στην περίπτωση των Νήσων Κουκ, στην Επιτροπή Αλιείας Δυτικού και Κεντρικού Ειρηνικού (WCPFC)
                     4
                  . Τέλος, η χορήγηση των αλιευτικών δυνατοτήτων στο πλαίσιο των ΣΣΒΑ βασίζεται στις βέλτιστες διαθέσιμες επιστημονικές γνωμοδοτήσεις και συμβάλλει στη βελτίωση της συμμόρφωσης με τα διεθνή μέτρα.

               •Συνέπεια με άλλες πολιτικές της Ένωσης

                  Η διαπραγμάτευση νέου πρωτοκόλλου με τις Νήσους Κουκ συνάδει με την εξωτερική δράση της ΕΕ έναντι των χωρών της Αφρικής, της Καραϊβικής και του Ειρηνικού (ΑΚΕ), και ιδίως με τους στόχους της Ένωσης όσον αφορά τον σεβασμό των δημοκρατικών αρχών και των ανθρωπίνων δικαιωμάτων.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Νομική βάση της απόφασης αποτελεί το άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης (ΣΛΕΕ), στο πέμπτο μέρος σχετικά με την εξωτερική δράση της Ένωσης, τίτλος V σχετικά με τις διεθνείς συμφωνίες, το οποίο καθορίζει τη διαδικασία για τη διαπραγμάτευση και τη σύναψη συμφωνιών μεταξύ της ΕΕ και τρίτων χωρών.

               •Επικουρικότητα (σε περίπτωση μη αποκλειστικής αρμοδιότητας)

                  Άνευ αντικειμένου, αποκλειστική αρμοδιότητα.

               •Αναλογικότητα

                  Η απόφαση είναι ανάλογη προς τον στόχο.

               •Επιλογή της νομικής πράξης

                  Η νομική πράξη προβλέπεται στο άρθρο 218 παράγραφος 3 και στο άρθρο 218 παράγραφος 4 της ΣΛΕΕ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Το 2019-2020 η Επιτροπή διεξήγαγε εκ των υστέρων αξιολόγηση του ισχύοντος πρωτοκόλλου στο πλαίσιο της ΣΣΒΑ ΕΕ / Νήσων Κουκ, καθώς και εκ των προτέρων αξιολόγηση για την ενδεχόμενη ανανέωση του πρωτοκόλλου. Τα συμπεράσματα της αξιολόγησης παρατίθενται σε χωριστό έγγραφο εργασίας των υπηρεσιών της Επιτροπής
                     5
                  .

                  Η αξιολόγηση κατέληξε στο συμπέρασμα ότι υπάρχει σταθερό ενδιαφέρον από την πλευρά του αλιευτικού κλάδου της ΕΕ (θυννοειδή) για δραστηριοποίηση στην αλιευτική ζώνη των Νήσων Κουκ και ότι η ανανέωση του πρωτοκόλλου αποτελεί σαφώς την προτιμώμενη επιλογή. Η μη ανανέωση του πρωτοκόλλου θα στερούσε από την ΕΕ ένα μέσο ικανό να ανταποκριθεί στις ανάγκες των διαφόρων ενδιαφερόμενων μερών, καθώς και στις δικές της ανάγκες όσον αφορά την ενίσχυση της παγκόσμιας διακυβέρνησης των ωκεανών στον Δυτικό και Κεντρικό Ειρηνικό Ωκεανό, μέσω του πολυμερούς πλαισίου της Επιτροπής Αλιείας Δυτικού και Κεντρικού Ειρηνικού (WCPFC).

                  Όσον αφορά τις Νήσους Κουκ, η παρέμβαση της ΕΕ προσδίδει προστιθέμενη αξία από πλευράς διασφάλισης δημοσιονομικών εσόδων σε πολυετή βάση, παρέχει μια επίσημη πλατφόρμα για τον τομεακό διάλογο και τις απευθείας ανταλλαγές με την ΕΕ όσον αφορά τη συνεργασία, καθώς και ένα πλαίσιο για την από κοινού παρακολούθηση και τον έλεγχο των δραστηριοτήτων της ΕΕ. Η ΣΣΒΑ συμβάλλει στην προώθηση υπεύθυνων αλιευτικών πρακτικών και παρέχει πρόσβαση σε ειδικό κονδύλιο του προϋπολογισμού (τομεακή στήριξη) για τη χρηματοδοτική στήριξη της εφαρμογής της εθνικής αλιευτικής πολιτικής των Νήσων Κουκ.

               •Διαβουλεύσεις με τα ενδιαφερόμενα μέρη

                  Στο πλαίσιο της αξιολόγησης, ζητήθηκε η γνώμη των κρατών μελών, εκπροσώπων του κλάδου, διεθνών οργανώσεων της κοινωνίας των πολιτών, καθώς και των αλιευτικών αρχών και της κοινωνίας των πολιτών των Νήσων Κουκ. Πραγματοποιήθηκαν επίσης διαβουλεύσεις στο πλαίσιο του γνωμοδοτικού συμβουλίου για την υπερπόντια αλιεία.

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Άνευ αντικειμένου.

               •Καταλληλότητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Στη συμφωνία σύμπραξης στον τομέα της βιώσιμης αλιείας περιλαμβάνεται ρήτρα σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Στις δημοσιονομικές επιπτώσεις που συνδέονται με το νέο πρωτόκολλο περιλαμβάνεται η καταβολή χρηματικής αντιπαροχής στις Νήσους Κουκ, που να είναι συμβατή με το τρέχον πολυετές δημοσιονομικό πλαίσιο (ΠΔΠ), ιδίως όσον αφορά τις πιστώσεις για το κονδύλιο του προϋπολογισμού
                     6
                   που αφορά τις συμφωνίες σύμπραξης βιώσιμης αλιείας. Τα ετήσια ποσά για τις αναλήψεις υποχρεώσεων και τις πληρωμές καθορίζονται στην ετήσια διαδικασία του προϋπολογισμού, συμπεριλαμβανομένης της γραμμής του αποθεματικού για τις προτάσεις που δεν έχουν τεθεί σε ισχύ στις αρχές του έτους.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Οι διαπραγματεύσεις αναμένεται να αρχίσουν κατά το δεύτερο ή το τρίτο τρίμηνο του 2020.

               •Αναλυτική επεξήγηση των επιμέρους διατάξεων της πρότασης

                  Η Επιτροπή συνιστά:

                  - να εξουσιοδοτηθεί η Επιτροπή από το Συμβούλιο για την έναρξη και τη διεξαγωγή διαπραγματεύσεων με στόχο τη σύναψη νέου πρωτοκόλλου της συμφωνίας σύμπραξης στον τομέα της βιώσιμης αλιείας με την κυβέρνηση των Νήσων Κουκ·

                  - να οριστεί η Επιτροπή ως διαπραγματευτής της ΕΕ επί του θέματος αυτού·

                  - να διεξαχθούν οι εν λόγω διαπραγματεύσεις από την Επιτροπή σε συνεννόηση με την ειδική επιτροπή, σύμφωνα με τις διατάξεις της Συνθήκης για τη λειτουργία της Ευρωπαϊκής Ένωσης·

                  - να εγκρίνει το Συμβούλιο τις οδηγίες διαπραγμάτευσης που προσαρτώνται στην παρούσα σύσταση.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εγκρίνεται η έναρξη διαπραγματεύσεων για πρωτόκολλο της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218, παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Θα πρέπει να ξεκινήσουν διαπραγματεύσεις με σκοπό τη σύναψη νέου πρωτοκόλλου της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ.

               (2)Θα πρέπει, επίσης, σε περίπτωση που είναι απαραίτητο ώστε να αποφευχθεί η παρατεταμένη διακοπή των αλιευτικών δραστηριοτήτων, να δοθεί εξουσιοδότηση για τη διαπραγμάτευση περιορισμένης παράτασης του ισχύοντος πρωτοκόλλου της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ
                  7
               ,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, νέο πρωτόκολλο της συμφωνίας σύμπραξης στον τομέα της βιώσιμης αλιείας με την κυβέρνηση των Νήσων Κουκ.

               Η Επιτροπή εξουσιοδοτείται επίσης να διαπραγματευτεί περιορισμένη παράταση του ισχύοντος πρωτοκόλλου της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την Ομάδα «Εξωτερική Αλιευτική Πολιτική» του Συμβουλίου.

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 131 της 20.5.2016, σ. 3.

                     (2)

                        ΕΕ L 131 της 20.5.2016, σ. 10.

                     (3)

                        Οι συμφωνίες αλιευτικής σύμπραξης της ΕΕ με τις Ηνωμένες Πολιτείες της Μικρονησίας, τις Νήσους Σολομώντος και το Κιριμπάτι, αντιστοίχως, είναι επί του παρόντος αδρανείς, ελλείψει πρωτοκόλλου εφαρμογής σε ισχύ.

                     (4)

                  http://www.fao.org/fishery/rfb/WCPFC/en
                  , το όργανο που έχει συσταθεί βάσει του διεθνούς δικαίου για τη διατήρηση και τη διαχείριση των άκρως μεταναστευτικών ειδών της περιοχής.

                     (5)

                        [παραπομπή]

                     (6)

                        Πρβλ. κεφάλαιο 40 (γραμμή αποθεματικού 40 02 41) σύμφωνα με τη διοργανική συμφωνία για το ΠΔΠ (2013/C 373/01).

                     (7)

                        Πρωτόκολλο σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ (ΕΕ L 131 της 20.5.2016, σ. 10).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.6.2020
            COM(2020) 227 final
            ΠΑΡΑΡΤΗΜΑ
             της
            Σύστασης γιαΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εγκρίνεται η έναρξη διαπραγματεύσεων για πρωτόκολλο της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ
            {SWD(2020) 102 final} - {SWD(2020) 103 final}

               ΠΑΡΑΡΤΗΜΑ

               Οδηγίες για τη διαπραγμάτευση νέου πρωτοκόλλου της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ

               Σκοπός των διαπραγματεύσεων είναι η σύναψη πρωτοκόλλου της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ, σύμφωνα με τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  1
                και τα συμπεράσματα του Συμβουλίου, της 19ης Μαρτίου 2012
                  2
               , σχετικά με την ανακοίνωση της Επιτροπής, της 13ης Ιουλίου 2011, για την εξωτερική διάσταση της κοινής αλιευτικής πολιτικής
                  3
               .

               Προκειμένου να εξασφαλιστεί, μέσω του εν λόγω νέου πρωτοκόλλου, η προώθηση της βιώσιμης και υπεύθυνης αλιείας, οι διαπραγματευτικοί στόχοι της Επιτροπής θα πρέπει να βασίζονται στα ακόλουθα:

               ·να διασφαλιστεί η πρόσβαση στην αλιευτική ζώνη των Νήσων Κουκ και η παραχώρηση των αναγκαίων αδειών ώστε τα σκάφη του στόλου της Ένωσης να αλιεύουν στην εν λόγω ζώνη·

               ·να ληφθούν δεόντως υπόψη οι βέλτιστες διαθέσιμες επιστημονικές συμβουλές και τα σχετικά σχέδια διαχείρισης που θεσπίζονται από περιφερειακές οργανώσεις διαχείρισης της αλιείας (ΠΟΔΑ), για να διασφαλιστεί και να ενισχυθεί η περιβαλλοντική βιωσιμότητα των αλιευτικών δραστηριοτήτων που θα στοχεύουν αποκλειστικά στους διαθέσιμους πλεονασματικούς πόρους, λαμβανομένης υπόψη της τοπικής αλιευτικής ικανότητας του στόλου, ενώ παράλληλα θα δίνεται ιδιαίτερη προσοχή στο γεγονός ότι ορισμένα από τα σχετικά αποθέματα είναι κοινά·

               ·να αναζητηθεί επαρκές μερίδιο στους αλιευτικούς πόρους, που να ανταποκρίνεται στα συμφέροντα των στόλων της Ένωσης, όταν για τους πόρους αυτούς ενδιαφέρονται και άλλοι ξένοι στόλοι·

               ·να διασφαλιστεί ότι η πρόσβαση στην αλιεία βασίζεται στην παρελθούσα και στην αναμενόμενη στο μέλλον δραστηριότητα του στόλου της Ένωσης στην περιοχή, σύμφωνα με τις πλέον επικαιροποιημένες και βέλτιστες διαθέσιμες επιστημονικές εκτιμήσεις·

               ·να συνεχιστεί ο διάλογος για την ενίσχυση της τομεακής πολιτικής ώστε να ενθαρρυνθεί η εφαρμογή υπεύθυνης αλιευτικής πολιτικής, σύμφωνης με τους αναπτυξιακούς στόχους της χώρας —ιδίως όσον αφορά τη διακυβέρνηση, τη συνέχεια, τον έλεγχο και την παρακολούθηση των αλιευτικών δραστηριοτήτων και των επιστημονικών γνωμοδοτήσεων— και λαμβανομένων υπόψη των βιοτικών πόρων και των συμφερόντων των τοπικών αλιευτικών κοινοτήτων·

               ·να προστεθεί ρήτρα σχετικά με τις συνέπειες των παραβιάσεων των ανθρωπίνων δικαιωμάτων και των δημοκρατικών αρχών·

               ·να διασφαλιστεί η συμβολή του πρωτοκόλλου στην προώθηση της ανάπτυξης και της αξιοπρεπούς εργασίας, που συνδέονται με τη θαλάσσια δραστηριότητα, λαμβανομένων υπόψη των σχετικών συμβάσεων της Διεθνούς Οργάνωσης Εργασίας (ΔΟΕ).

               Ειδικότερα, το πρωτόκολλο θα πρέπει να καθορίζει:

               –τις αλιευτικές δυνατότητες, ανά κατηγορία, που θα χορηγηθούν στα σκάφη της Ένωσης,

               –τη χρηματική αντιπαροχή και τους όρους για την καταβολή της, και

               –τους μηχανισμούς εφαρμογής της τομεακής στήριξης.

               Προκειμένου να αποφευχθεί η διακοπή των αλιευτικών δραστηριοτήτων, το νέο πρωτόκολλο θα πρέπει να περιλαμβάνει ρήτρα προσωρινής εφαρμογής από την επομένη της ημερομηνίας λήξης ισχύος του υφιστάμενου πρωτοκόλλου.

               Σε περίπτωση που οι διαπραγματεύσεις για νέο πρωτόκολλο της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ διαρκέσουν περισσότερο από το αναμενόμενο
                  4
               , και προκειμένου να αποφευχθεί μεγάλο χρονικό διάστημα διακοπής των αλιευτικών δραστηριοτήτων, η Επιτροπή θα πρέπει να επιδιώξει να συμφωνήσει με την κυβέρνηση των Νήσων Κουκ την παράταση του ισχύοντος πρωτοκόλλου
                  5
                για περιορισμένη περίοδο, ει δυνατόν όχι μεγαλύτερη του ενός έτους, ενώ θα συνεχίσει τις προσπάθειες για την επίτευξη συμφωνίας σχετικά με το νέο πρωτόκολλο, σύμφωνα με τους προαναφερθέντες στόχους.

                     (1)

                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (2)

                        Σχετ.: ST 7087 2012 REV 1 COR 1 της 20.03.2012.

                     (3)

                        Σχετ.: COM(2011) 417 τελικό της 13.7.2011.

                     (4)

                        Ειδικότερα, λόγω των συνεπειών που συνδέονται με την τρέχουσα υγειονομική κατάσταση σε παγκόσμιο επίπεδο, η οποία οφείλεται στην πανδημία COVID-19.

                     (5)

                        Πρωτόκολλο σχετικά με την εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της κυβέρνησης των Νήσων Κουκ (ΕΕ L 131 της 20.5.2016, σ. 10.)